text:
 |
 52011PC0860
 Proposta għal REGOLAMENT TAL-PARLAMENT EWROPEW U TAL-KUNSILL dwar Fondi Ewropej ta' Kapital ta' Riskju /* KUMM/2011/0860 finali - 2011/0417 (COD) */
 MEMORANDUM TA' SPJEGAZZJONI
 1.
 IL-KUNTEST TAL-PROPOSTA
 Meta mqabbla
 maċ-ċentri globali tat-teknoloġija avvanzata u l-innovazzjoni,
 li jikkompetu magħha, b’mod partikolari l-Istati Uniti, l-industrija tal-kapital
 ta’ riskju Ewropea tidher fframmentata u mxerrda. Din il-frammentazzjoni kif
 ukoll it-tixrid inisslu nuqqas ta' rieda, statistikament sinifikanti,
 fl-investituri biex jinvestu f’fondi ta’ kapital ta’ riskju: Xi Stati Membri
 għandhom reġimi tal-fondi ta’ kapital ta’ riskju ddedikati b’regoli
 dwar il-kompożizzjoni tal-portafoll, it-tekniki tal-investiment u l-miri
 tal-investiment eliġibbli. Madankollu, il-maġġoranza tal-Istati
 Membri m’għandhomx reġimi speċifiċi bħal dawn tal-fondi
 ta’ kapital ta’ riskju, u minflok huma japplikaw regoli ġenerali tal-liġi
 tal-kumpaniji u l-obbligi tal-prospett għall-attivitajiet
 tal-maniġers tal-fondi kollha li jixtiequ joffru ‘allokazzjonijiet privati’
 tal-kapital ta’ riskju fil-ġurisdizzjonijiet tagħhom.
 Bħala
 konsegwenza tal-frammentazzjoni fir-regolamenti, investituri potenzjali tal-'kapital
 ta’ riskju' bħal ma huma individwi għonja, fondi tal-pensjonijiet jew
 kumpaniji tal-assigurazzjoni jsibuha diffiċli u aktar għalja li
 jibdew jindirizzaw uħud mill-investimenti tagħhom lejn il-kapital ta’
 riskju. Frammentazzjoni fir-regolamenti timpedixxi wkoll lill-fondi
 speċjalizzati ta' kapital ta’ riskju milli jżidu ammont sinifikanti
 ta’ kapital minn barra l-pajjiż.
 Marbuta mill-qrib
 mal-problema deskritta hawn fuq hija l-kwistjoni rigward jekk l-Ewropa ma tiddedikax
 biżżejjed fondi għall-finanzjament tal-industriji innovattivi li
 għadhom jibdew. Waqt li l-Istati Uniti, fil-perjodu mill-2003 sal-2010,
 indirizzat madwar EUR 131 biljun għall-Venture Capital Funds (VCFs),
 il-VCFs Ewropej irnexxilhom jiġbru EUR 28 biljun biss f’dan
 il-perjodu.
 Il-preferenza
 attwali tal-investituri potenzjali hija li jippreferu l-investimenti ta' ekwità
 privata minflok ta' kapital ta’ riskju. Fil-perjodu ta’ referenza 2003-2010, il-fondi
 ddedikati għall-kapital ta’ riskju ammontaw għal EUR 64 biljun
 minn total ta’ EUR 437 biljun investiti fil-qasam aktar wiesa’
 tal-ekwità privata. Għaldaqstant il-kapital ta’ riskju jirrappreżenta
 biss 14.6% tal-ammont konġunt – bl-ekwità privata tirrapreżenta 85.4%.
 Meta wieħed iħares lejn dan il-perjodu ta’ referenza fuq bażi
 annwali, il-flus miżjuda mill-ekwità privata kull sena jaqbżu
 b’ammont kbir il-flus miżjuda mill-kapital ta’ riskju.
 Sakemm tippersisti
 din il-preferenza favur l-ekwità privata – settur li jinvesti f’kumpaniji
 maturi u jorganizza x-xiri b’azzjoni ta’ lieva finanzjarja – il-fondi
 disponibbli mhumiex indirizzati lejn il-finanzjament ta’ ekwità
 għat-tnissil u l-bidu ta’ impriżi li jinsabu fil-fażi li jew
 jirnexxu jew ifallu fl-iżvilupp korporattiv tagħhom. In-nuqqas ta’
 riżorsi finanzjarji li attwalment huma diretti lejn il-kapital ta’ riskju huwa
 direttament responsabbli għad-daqs subottimali tal-VCF medja Ewropea.
 Id-daqs medju ta’ fond
 ta’ kapital ta’ riskju Ewropew huwa inqas, b’mod sinifikanti, mid-daqs ottimali
 għal dan it-tip ta’ strument ta’ finanzjament. Waqt li fond ta’ kapital
 ta’ riskju (VCF) medju fl-Istati Uniti jiġbor EUR 130 miljun ta’
 assi fil-ġestjoni, id-daqs medju ta’ VCF Ewropew huwa ta’ madwar EUR 60 miljun.
 Bħala
 konsegwenza, il-kapital ta’ riskju, f’dan l-istadju, iwettaq rwol minuri
 fil-finanzjament tal-SMEs. L-SMEs jiddependu primarjament fuq is-self
 mill-banek. Is-self bankarju jirrappreżenta aktar minn 80 % tal-finanzjament
 tagħhom, filwaqt li 2 % biss tal-finanzjament tagħhom huwa
 fornut mill-ispeċjalisti tal-kapital ta’ riskju. Iċ-ċifra
 korrispondenti għall-Istati Uniti hija ta’ 14 %.
 Dawn
 ir-riżultati huma partikolarment impressjonanti minħabba l-fatt li
 ħafna SMEs, wara l-kriżi finanzjarja tal-2008 u l-2009, kellhom
 iħallsu rati tal-imgħax aktar għolja għas-self bankarju.[1] Barra minn hekk, bħala
 konsegwenza tal-kriżi finanzjarja tal-2008 u l-2009, il-provvediment u
 l-estensjoni tal-linji tal-kreditu mill-banek lill-SMEs naqsu b’mod sinifikanti,
 u għalhekk it-tfittxja u d-domanda tal-SMEs għal sorsi ta’
 finanzjament alternattivi saru aktar urġenti.[2] Madankollu, il-kapital ta’
 riskju, minħabba nuqqas ta’ riżorsi kapitali suffiċjenti, ma
 kienx kapaċi jimla dan il-vojt evidenti.
 L-assenza ta’
 settur ta’ kapital ta’ riskju effiċjenti twassal biex l-innovaturi u
 l-impriżi tan-negozju innovattivi Ewropej jaħdmu f’livell aktar baxx
 mill-potenzjal kummerċjali tagħhom. Dan, imbagħad, huwa negattiv
 għall-kompetittività globali tal-Ewropa. Dan il-punt jista’ jkun indikat
 billi titqabbel l-importanza relattiva tal-investimenti tal-kapital ta’ riskju bħala
 strument ta’ finanzjament (espressa bħala perċentwal tal-PDG) f’suq
 innovattiv ħafna, bħall-Istati Uniti (0.14 %), mal-medja Ewropea
 (0.03 %).
 Din is-sitwazzjoni hija kkonfermata wkoll meta tiġi vvalutata
 mill-perspettiva tal-portafoll ġenerali tal-fondi ta’ kapital ta’ riskju ġestiti
 minn maniġer ta’ fond partikolari. Skont l-aħħar ċifri
 disponibbli mill-Assoċjazzjoni Ewropea tal-Ekwità Privata u l-kapital ta’
 riskju (EVCA), 98 % tal-maniġers ta’ fondi ta’ kapital ta’ riskju jiġġestixxu
 portafoll ta’ fondi li jkun aktar baxx mil-limitu ta’ EUR 500 miljun
 tad-Direttiva dwar Maniġers ta’ Fondi ta’ Investiment Alternattivi (AIFMD).[3]
 L-indirizzar ta’ dawn il-problemi u
 l-appoġġ għall-imprendituri Ewropej huma għaldaqstant
 kruċjali. Suq Ewropew tal-kapital ta’ riskju li qed jikseb
 suċċess huwa objettiv tal-Istrateġija Ġenerali Ewropa 2020,[4] waqt li l-Kunsill Ewropew ta’ Frar 2011
 għamel sejħa għat-tneħħija tal-ostakli regolatorji li
 għad baqa’ għall-kapital ta’ riskju transkonfinali. Bħala
 xogħol ta’ segwitu, il-Kummissjoni Ewropea mpenjat ruħha fl-Att dwar
 is-Suq Uniku[5]
 (SMA) biex tiżgura li sal-2012 il-fondi ta’ kapital ta’ riskju stabbiliti
 fi kwalunkwe Stat Membru jkunu jistgħu jżidu l-kapital u jinvestu
 b’mod liberu fl-UE kollha. Qafas ġdid għall-fondi ta’ kapital ta’
 riskju huwa wkoll wieħed mill-prijoritajiet ewlenin tal-pjan ta’ azzjoni
 għall-SMEs [daħħal referenza] li għandu l-għan li
 jkattar it-tkabbir tal-SMEs billi jtejjeb l-aċċess tagħhom
 għall-finanzjament. Il-komunikazzjoni tal-Kummissjoni "Pjan
 Direzzjonali lejn l-Istabbiltà u t-Tkabbir" adottata fit-12 ta’ Ottubru 2011
 identifikat ukoll it-tkattir tal-aċċess għall-kapital ta’ riskju
 bħala strument importanti biex tingħata spinta lit-tkabbir fi
 ħdan l-UE u għaldaqstant tagħmel sejħa għal adozzjoni
 rapida tal-proposti rilevanti mill-Parlament Ewropew u l-Kunsill.[6]
 Ir-Regolament propost jindirizza dawn
 il-problemi. Huwa introduċa rekwiżiti uniformi
 għall-maniġers tal-impriżi ta’ investiment kollettiv li joperaw
 taħt id-denominazzjoni "Fond Ewropew ta' Kapital ta’ Riskju". Huwa
 jintroduċi rekwiżiti rigward il-portafoll tal-investiment, it-tekniki
 tal-investiment u l-impriżi eliġibbli li fond li
 jikkwalifika ta' kapital ta’ riskju jista’ jindirizza.
 Huwa jintroduċi wkoll regoli uniformi rigward liema kategoriji ta’
 investituri jistgħu jkunu indirizzati minn fond li
 jikkwalifika ta' kapital ta’ riskju u rigward
 l-organizzazzjoni interna tal-maniġers li jikkummerċjalizzaw fondi li jikkwalifikaw bħal dawn. Minħabba li
 l-maniġers tal-impriżi ta’ investiment kollettiv li joperaw taħt
 id-denominazzjoni "Fond Ewropew ta' Kapital ta’ Riskju" se jkunu
 suġġetti għal regoli sostantivi identiċi fl-UE kollha, huma
 se jibbenefikaw minn rekwiżiti uniformi għar-reġistrazzjoni u
 passaport għall-UE kollha, li se jgħinu biex jinħolqu kundizzjonijiet
 ekwi għall-parteċipanti kollha fis-suq ta' kapital ta’ riskju.
 Regoli uniformi għall-fondi ta’ kapital
 ta’ riskju jistgħu jagħtu wkoll spinta importanti lill-iżvilupp
 ta’ oqsma oħra tar-regolamentazzjoni tal-investimenti tal-kapital ta’
 riskju. Oqfsa prudenzjali għall-kumpaniji tal-assigurazzjoni (Solvenza II) u l-banek (Regolament u Direttiva tar-Rekwiżiti
 Kapitali) jittrattaw l-investimenti tal-kapital ta’ riskju bħala riskju
 għoli għall-finijiet tal-kalkolu tar-rekwiżiti kapitali. Il-Kummissjoni
 se tivvaluta l-impatti ta’ rekwiżiti bħal dawn, sabiex tidentifika
 jekk dawn ir-rekwiżiti kapitali għandhomx bżonn jinbidlu fuq
 medda ta’ żmien medja jew fit-tul. L-istabbiliment ta’ qafas għall-UE
 kollha għall-fondi ta’ kapital ta’ riskju b’sett uniformi ta’ regoli dwar
 il-kompożizzjoni tal-portafoll u l-kundizzjonijiet operattivi kif previsti
 minn dan ir-Regolament jista’ jħaffef tali valutazzjoni.
 Kif hemm enfasizzat ukoll fil-pjan ta’ azzjoni
 tal-SMEs, kunċett komuni ta’ fond ta’ kapital ta’ riskju se jkun punt
 tat-tluq tajjeb għal aktar tiftix mal-Istati Membri għal
 soluzzjonijiet għall-problemi tat-taxxi li jistgħu jxekklu
 l-investimenti transkonfinali minn fondi bħal dawn. Fl-2012,
 il-Kummissjoni se tlesti l-eżami tagħha rigward l-ostakli tat-taxxi
 għall-investiment transkonfinali ta' kapital ta’ riskju bil-għan li
 tippreżenta s-soluzzjonijiet fl-2013 immirati lejn l-eliminazzjoni
 tal-ostakli waqt li fl-istess ħin ma tħallix l-evitar u
 l-evażjoni tat-taxxa. Tali soluzzjonijiet – għalkemm indipendenti
 minn dan ir-Regolament – huma kumpliment importanti għalih, sabiex ikun
 żviluppat suq funzjonali b’mod sħiħ għall-fondi ta’ kapital
 ta’ riskju u għall-SMEs fi ħdan l-UE. Huma jiżguraw il-fluss
 effiċjenti tal-kapital għall-fondi li jikkwalifikaw ta' kapital ta’
 riskju u finalment l-impriżi li jikkwalifikaw fil-portafoll li fihom
 il-fondi jinvestu.
 Ir-Regolament propost huwa kumplimentari
 għar-Regolament propost dwar il-Fondi tal-Intraprenditorija Soċjali
 Ewropea (EuSEFs). Iż-żewġ proposti għandhom l-għan li
 jilħqu għanijiet differenti u ż-żewġ proposti, jekk
 ikunu adottati, se jeżistu flimkien bħala atti legali awtonomi
 f’indipendenza reċiproka.
 2.
 RIŻULTATI TAL-KONSULTAZZJONIJIET MAL-PARTIJIET INTERESSATI U
 L-VALUTAZZJONIJIET TAL-IMPATT
 2.1.
 Konsultazzjoni mal-partijiet interessati
 Il-bidu tax-xogħol fuq il-kapital ta’
 riskju jmur lura għall-1998 meta l-importanza tal-ħolqien ta’ suq
 tal-kapital ta’ riskju li jiffunzjona tajjeb,[7] bil-kapital
 ta’ riskju bħala parti essenzjali, kienet diġà rrikonoxxuta
 fil-Komunikazzjoni tal-Kummissjoni dwar il-Pjan ta’ Azzjoni għall-Kapital
 ta’ Riskju (Risk Capital Action Plan - RCAP).[8] Minn dak
 iż-żmien, il-Kummissjoni ġabret aktar evidenza permezz ta’
 workshops , konsultazzjonijiet u gruppi ta’ esperti ddedikati, hekk kif indirizzat
 l-ostakli legali, regolatorji u tat-taxxi eżistenti li jxekklu
 l-funzjonament ottimali tas-swieq tal-kapital ta’ riskju.
 Fil-15 ta’ Ġunju 2011, is-servizzi
 tal-Kummissjoni nedew konsultazzjoni pubblika[9] dwar
 l-elementi ewlenin ta’ qafas Ewropew potenzjali għall-fondi ta’ kapital
 ta’ riskju, li għalqet fl-10 ta’ Awwissu 2011. Waslu
 tmienja u erbgħin risposta li jistgħu jkunu kkonsultati fil-websajt
 li ġejja http://ec.europa.eu/internal_market/consultations/2011/venture_capital_en.htm.
 2.2.
 Valutazzjoni tal-impatt
 F’konformità mal-politika tagħha dwar
 "regolamenti aħjar", il-Kummissjoni wettqet valutazzjoni
 tal-impatt ta’ alternattivi politiċi. Dawn l-alternattivi fihom firxa
 wiesgħa ta’ għażliet potenzjali:
 ·
 L-introduzzjoni ta’ passaport ġdid tal-kapital
 ta’ riskju fi ħdan id-Direttiva 2011/61/KE (AIFMD)
 ·
 It-tnaqqis jew it-tneħħija tal-livelli
 tal-AIFMD
 ·
 Il-ħolqien ta’ regoli speċjali
 għall-kapital ta’ riskju bħala parti mid-dispożizzjonijiet ta’ implimentazzjoni
 tal-AIFM-D ('livell 2')
 ·
 Il-ħolqien ta’ passaport tal-kapital ta’
 riskju bħala strument legali awtonomu
 ·
 Il-ħolqien ta’ netwerk amministrattiv biex jissaħħaħ
 ir-rikonoxximent miż-żewġ naħat tar-regoli nazzjonali li
 jirregolaw il-kapital ta’ riskju jew 'il-allokazzjonijiet privati'.
 Dawn l-għażliet kollha kienu
 analizzati fil-kuntest tal-objettivi ġenerali, jiġifieri li l-SMEs
 Ewropej isiru aktar kompetittivi f’suq globali, imma wkoll fil-kuntest
 tal-objettivi aktar speċifiċi u operattivi ta’ din l-inizjattiva: (i)
 li jkun stabbilit kunċett Ewropew ta’ "fond ta’ kapital ta’ riskju"
 (ii) li tinħoloq sistema Ewropea li tippromwovi ż-żieda
 transkonfinali tal-fondi ta’ kapital ta’ riskju, (iii) li jinħoloq
 approċċ regolatorju komuni li jirregola fondi bħal dawn,
 inkluż il-ħolqien ta’ netwerk għall-kooperazzjoni regolatorja
 fis-superviżjoni ta’ fondi tal-investiment bħal dawn.
 L-impatti inklużi l-ispejjeż u
 l-benefiċċji għall-manigers tal-fondi ta’ kapital ta’ riskju, l-SMEs,
 is-soċjetà, l-ekonomija b’mod ġenerali, l-ambjent u l-kuntest globali
 kienu analizzati wkoll. Tali analiżi kkonkludiet favur il-ħolqien ta’
 passaport tal-kapital ta’ riskju bħala strument awtonomu. L-impatt
 tal-għażla ppreferuta mistenni li jkun ta' benefiċċju għall-maniġers
 tal-fondi ta’ kapital ta’ riskju billi jtejjeb il-kundizzjonijiet operattivi
 tagħhom fl-UE li mbagħad għandhom iwasslu għal konformità u
 tnaqqis fl-ispejjeż amministrattivi u l-ħolqien ta’ opportunitajiet
 ġodda għal żieda fil-fondi. Dan għandu jirriżulta
 f’aktar opportunitajiet ta’ negozju u f’aktar finanzjament li jkun indirizzat
 lejn l-SMEs ġodda u innovattivi u dan kollu imbagħad għandu
 jagħti spinta lil-kompetittività u t-tkabbir tal-Ekonomija Ewropea.
 Tqiesu l-kummenti mill-Bord tal-Valutazzjoni
 tal-Impatt espressi fl-opinjoni tagħhom tal-11 ta’ Novembru .
 B’mod partikolari, l-analiżi tal-problemi ġiet imsaħħa bi
 spjegazzjoni sa fejn il-livelli baxxi ta’ żieda fil-fondi transkonfinali ta'
 kapital ta’ riskju jistgħu jkunu attribwiti għall-frammentazzjoni
 tar-regoli fl-UE. L-għażliet intrabtu b’mod aħjar mal-problemi
 speċifiċi identifikati u l-analiżi tal-impatti tagħhom
 ġiet approfondita. Finalment, l-arranġamenti għall-monitoraġġ
 u l-konformità ġew iċċarati aktar.
 3.
 ELEMENTI LEGALI TAL-PROPOSTA
 3.1.
 Il-bażi legali
 Il-proposta hija bbażata fuq l-Artikolu 114
 tat-TFUE bħala l-aktar bażi legali xierqa f’dan il-qasam. Prinċipalment
 il-proposta għandha l-għan li ttejjeb l-affidabbiltà u ċ-ċertezza
 legali tal-attivitajiet ta’ kummerċjalizzazzjoni mwettqa mill-operaturi li
 jużaw id-denominazzjoni "Fond Ewropew ta' Kapital ta’ Riskju". Biex
 jintlaħaq dan il-għan, il-proposta tintroduċi standards uniformi
 rigward il-kompożizzjoni tal-portafoll tal-"Fondi Ewropej ta' Kapital
 ta’ Riskju", l-istrumenti ta’ investiment li jistgħu jużaw tali
 fondi, u l-miri tal-investiment li huma eliġibbli għal finanzjament
 minn fondi tal-investiment kolletivi li joperaw taħt id-denominazzjoni
 "Fond Ewropew ta' Kapital ta’ Riskju".
 Il-proposta tintroduċi wkoll regoli
 uniformi fir-rigward tal-kategoriji tal-investituri li jitqiesu bħala
 eliġibbli li jinvestu f’"Fondi Ewropej ta' Kapital ta’ Riskju". Regolament
 jitqies bħala l-istrument legali l-aktar xieraq biex jintroduċi
 rekwiżiti uniformi diretti lejn il-parteċipanti kollha fis-suq tal-kapital
 ta’ riskju – l-investituri tal-kapital ta’ riskju, il-fondi ta’ kapital ta’
 riskju u l-kumpaniji fil-mira tal-finanzjament tal-kapital ta’ riskju.
 Regolament jitqies ukoll bħala l-aktar strument xieraq biex jinħolqu
 regoli uniformi rigward min jista’ jkun investitur tal-kapital ta’ riskju, rigward
 min jista’ juża d-denominazzjoni "Fond Ewropew ta' Kapital ta’ Riskju"
 u rigward it-tipi ta’ impriżi li jistgħu jirċievu finanzjament minn
 tali fondi li jikkwalifikaw. Fl-aħħar
 nett, Regolament jitqies bħala l-aktar strument xieraq biex ikun
 żgurat li l-parteċipanti kollha huma suġġetti għal
 rekwiżiti uniformi rigward is-sottoskrizzjoni għal "Fondi Ewropej
 ta' Kapital ta’ Riskju" u l-istrateġiji tal-investiment segwiti u
 l-istrumenti tal-investiment użati mill-"Fondi
 Ewropej ta' Kapital ta’ Riskju".
 3.2.
 Is-sussidjarjetà u l-proporzjonalità
 Essenzjalment, il-proposta għandha
 l-għan li toħloq ambjent ta’ kummerċjalizzazzjoni affidabbli,
 sikur u legalment stabbli għall-kummerċjalizzazzjoni tal-Fondi Ewropej
 ta' Kapital ta’ Riskju. Id-determinazzjoni tal-karatteristiċi essenzjali
 ta’ Fond Ewropew ta' Kapital ta’ Riskju, f’termini tal-kompożizzjoni
 tal-portafoll tiegħu, il-miri tal-investiment u l-gruppi ta’ investituri
 eliġibbli, ma tistax titħalla fid-diskrezzjoni tal-Istati Membri
 minħabba li dan inissel applikazzjoni differenti u mhux konsistenti ta’
 dawn ir-rekwiżiti li jiddefinixxu fl-UE kollha. Definizzjonijiet u
 rekwiżiti operattivi uniformi jridu jwettqu rwol ċentrali
 fl-istabbiliment ta’ sett ta’ regoli komuni għas-suq Ewropew għall-fondi
 ta’ kapital ta’ riskju tal-UE u l-maniġers tagħhom. Barra minn hekk, il-maniġers
 kollha tal-fondi ta’ investiment kollettivi li joperaw f’dan is-suq u jużaw
 id-denominazzjoni "Fond Ewropew ta' Kapital ta’ Riskju" iridu jkunu
 suġġetti għall-istess rekwiżiti organizzattivi u
 tat-twettiq tan-negozju.
 Fir-rigward tar-reġistrazzjoni u
 s-superviżjoni tal-maniġers tal-"Fondi Ewropej ta' Kapital ta’
 Riskju" il-proposta għandha l-għan li ssib bilanċ bejn
 il-ħtieġa għal superviżjoni effettiva tal-Fondi Ewropej ta'
 Kapital ta’ Riskju, l-interess tal-awtoritajiet kompetenti nazzjonali meta tali
 fondi huma jew iddomiċiljati jew offruti lill-kategoriji ta’ investituri eliġibbli
 u l-irwol koordinattiv tal-AETS. Sabiex jinħoloq proċess kontinwu
 għas-superviżjoni, l-awtorità kompetenti fl-Istat Membru fejn
 il-maniġer ta’ "Fond Ewropew ta' Kapital ta’ Riskju" li jikkwalifikaw huwa ddomiċiljat għandha
 tivverifika d-dokumenti tar-reġistrazzjoni sottomessi mill-maniġer
 applikant u, wara li tivvaluta jekk l-applikant ipprovdiex garanzija
 biżżejjed tal-kapaċità tiegħu li jikkonforma
 mar-rekwiżiti tar-Regolament, tirreġistra lill-applikant. Meta
 tissorvelja l-maniġer irreġistrat, l-awtorità kompetenti li
 rreġistrat lill-maniġer għandha tikkoopera mal-awtoritajiet
 kompetenti f’dawk l-Istati Membri fejn huwa kkummerċjalizzat il-fond li jikkwalifika. L-AETS għandha
 żżomm bażi ta' dejta ċentrali li telenka l-maniġers
 irreġistrati kollha li huma eliġibbli li jużaw id-denominazzjoni
 fond Ewropew ta' Kapital ta’ Riskju.
 Fir-rigward tal-proporzjonalità, il-proposta
 ssib il-bilanċ xieraq bejn l-interess pubbliku li jippromwovi
 l-iżvilupp ta’ swieq tal-kapital ta’ riskju aktar likwidi u l-kosteffiċjenza
 tal-miżuri proposti. Meta pprevediet sistema ta’ reġistrazzjoni
 sempliċi, il-proposta qieset b’mod sħiħ il-ħtieġa li
 jinstab bilanċ bejn is-sigurtà u l-affidabilità assoċjata
 mal-użu tad-denominazzjoni "Fond Ewropew ta' Kapital ta’ Riskju"
 mal-operat effiċjenti tas-suq tal-kapital ta’ riskju u l-ispiża
 għall-partijiet interessati differenti tiegħu.
 3.3.
 Konformità mal-Artikoli 290 u 291 tat-TFUE
 Fit-23 ta’ Settembru 2009, il-Kummissjoni
 adottat proposti għal Regolamenti li jistabbilixxu l-ABE, l-AEAPX, u
 l-AETS. F’dan ir-rigward il-Kummissjoni tixtieq tfakkar id-Dikjarazzjonijiet
 fir-rigward tal-Artikoli 290 u 291 tat-TFUE li hija għamlet
 fl-adozzjoni tar-Regolamenti li jistabbilixxu l-Awtoritajiet Superviżorji
 Ewropej u li skont dawn: "Fir-rigward tal-proċess
 għall-adozzjoni ta' standards regolatorji, il-Kummissjoni tenfasizza
 n-natura unika tas-settur tas-servizzi finanzjarji, li jkompli mal-istruttura
 Lamfalussy u li kien speċifikament rikonoxxut fid-Dikjarazzjoni 39
 għat-TFUE. Madankollu, il-Kummissjoni għandha dubji serji dwar jekk
 ir-restrizzjonijiet fuq ir-rwol tagħha meta tadotta atti delegati u
 provvedimenti ta' implimentazzjoni humiex skont l-Artikoli 290 u 291 tat-TFUE."
 3.4.
 Preżentazzjoni tal-Proposta
 Artikolu 1 – Skop
 L-Artikolu 1 juri
 l-iskop tar-Regolament previst. L-Artikolu jagħmilha ċara li d-denominazzjoni
 "Fond Ewropew ta' Kapital ta’ Riskju" għandha tkun irriżervata
 għal dawk il-maniġers tal-fondi li jikkonformaw ma’ sett ta’ kriterji
 tal-kwalità uniformi li japplikaw għall-kummerċjalizzazzjoni tal-fondi
 li jikkwalifikaw ta' kapital ta’ riskju tagħhom fl-Unjoni. F’dan
 ir-rigward, l-Artikolu 1 jenfasizza l-għan li jkun stabbilit
 kunċett uniformi ta’ dak li jikkostitwixxi fond li jikkwalifika ta' kapital
 ta’ riskju. Dan il-kunċett huwa żviluppat sabiex tkun żgurata
 l-kummerċjalizzazzjoni bla xkiel ta’ fondi bħal dawn fl-Unjoni kollha.
 Artikolu 2 – Il-kamp ta' applikazzjoni
 L-Artikolu 2 jispeċifika
 li dan ir-Regolament japplika għall-maniġers tal-impriżi ta’
 investiment kollettiv kif iddefiniti fl-Artikolu 3(b) ta’ dan
 ir-Regolament, sakemm dawn il-maniġers huma stabbiliti fl-Unjoni u
 rreġistrati mal-awtorità kompetenti tal-Istat Membru ta’ domiċilju tagħhom
 skont id-Direttiva 2011/61/KE u huma jiġġestixxu portafolji ta’
 fondi li jikkwalifikaw ta' kapital ta’ riskju, li l-assi ġestiti
 tagħhom b’kollox ma jaqbżux il-limitu ta’ EUR 500 miljun.
 Artikolu 3 - Definizzjonijiet
 L-Artikolu 3 fih
 definizzjonijiet essenzjali li jiddelimitaw il-kamp ta' applikazzjoni tar-Regolament
 propost. Kunċetti ewlenin bħal fond li jikkwalifikaw ta' kapital ta’
 riskju, l-istrumenti li jikkwalifikaw tal-investiment u l-miri li jikkwalifikaw
 tal-investiment huma ddefiniti. Essenzjalment, dawn id-definizzjonijiet
 għandhom l-għan li jiġbdu linja ċara ta’ demarkazzjoni bejn
 il-kunċett ta’ fond li jikkwalifika ta' kapital ta’ riskju u fondi
 oħra li jidħlu għal strateġiji oħra ta’ investiment,
 anqas speċjalizzati, pereżempju l-ekwità privata.
 F’konformità mal-għan li jkunu llimitati b’mod preċiż il-fondi
 li jikkwalifkaw u li fir-rigward tagħhom maniġer ta’ fond ta’ kapital
 ta’ riskju għandu jibbenefika mid-drittijiet skont dan ir-Regolament, l-Artikolu 3,
 paragrafu (a) jistipula li fond li jikkwalifika ta' kapital ta’ riskju
 għandu jkun fond li jiddedika mill-inqas 70 fil-mija
 tal-kontribuzzjonijiet kapitali aggregati tiegħu u l-kapital impenjat mhux
 mitlub għal investimenti f’impriżi
 żgħar u medji (SME) li joħorġu strumenti ta’ ekwità jew
 kważi ekwità direttament lill-investitur tal-kapital ta’ riskju ("miri
 tal-investiment"). Dan jimplika li pereżempju l-ispejjeż
 operattivi li għandhom ikunu ddebitati lill-fond li jikkwalifika ta' kapital
 ta’ riskju kif jista’ jkun maqbul mal-investituri, jridu jsiru mit-30 fil-mija
 li baqa’ tal-kontribuzzjonijiet kapitali impenjati.
 Huwa importanti li jkun iċċarat li
 l-fond ta’ kapital ta’ riskju jrid jikseb dawn l-istrumenti direttament
 mingħand l-SME li toħroġhom. L-akkwist dirett huwa salvagwardja
 essenzjali minħabba li għandu l-għan li jiddifferenzja l-fondi li
 jikkwalifikaw ta' kapital ta’ riskju mill-kategorija aktar wiesgħa
 tal-fondi ta’ ekwità privata (li huma kkummerċjalizzati f’titoli
 maħruġa fi swieq sekondarji). L-Artikolu 3 fih aktar
 definizzjonijiet meħtieġa għall-applikazzjoni tar-Regolament
 propost.
 Artikolu 4 – L-użu tad-denominazzjoni
 "Fond Ewropew ta' Kapital ta’ Riskju"
 L-Artikolu 4 jinkludi
 l-prinċipju ewlieni li l-fondi biss li jikkonformaw mal-kriterji uniformi
 stabbiliti minn dan ir-Regolament huma eliġibbli li jużaw id-denominazzjoni
 "Fond Ewropew ta' Kapital ta’ Riskju" biex jikkummerċjalizzaw
 il-fondi li jikkwalifikaw ta' kapital ta’ riskju fl-Unjoni.
 Artikolu 5 – Kompożizzjoni
 tal-portafoll
 L-Artikolu 5 jinkludi
 dispożizzjoni ddettaljata dwar il-kompożizzjoni tal-portafoll li
 jikkaratterizza Fond Ewropew ta' Kapital ta’ Riskju. F’dan ir-rigward, l-Artikolu 5
 jinkludi regoli uniformi dwar il-miri tal-investiment għall-fondi li
 jikkwalifikaw ta' kapital ta’ riskju, strumenti tal-investiment eliġibbli,
 regoli dwar il-limiti li bihom fond li jikkwalifika ta' kapital ta’ riskju jista’
 jkabbar l-iskopertura tiegħu. Sabiex il-fondi li jikkwalifikaw ta' kapital
 ta’ riskju jkollhom ċertu grad ta’ flessibilità fil-ġestjoni
 tal-investiment u l-likwidità tagħhom, kummerċjalizzazzjoni
 sekondarja se tkun permessa sa' limitu massimu ta’ mhux aktar minn 30 fil-mija
 tal-kontribuzzjonijiet kapitali aggregati u l-investimenti kapitali mhux
 mitluba.
 Artikolu 6 – Investituri
 eliġibbli
 L-Artikolu 6 jinkludi
 dispożizzjonijiet dettaljati dwar l-investituri eliġibbli li jinvestu
 f’fondi li jikkwalifikaw ta' kapital ta’ riskju: skont dan l-Artikolu, il-fondi
 li jikkwalifikaw jistgħu jkunu kkummerċjalizzati biss lil investituri
 rikonoxxuti bħala investituri professjonali fid-Direttiva 2004/39/KE. Il-kummerċjalizzazzjoni lil investituri oħra bħal ma
 huma ċerti individwi ta’ valur għoli hija permessa biss jekk huma
 jimpenjaw 'biljett' minimu ta’ EUR 100 000 għall-fond u jekk
 ċerti proċeduri jkunu segwiti mill-maniġer tal-fond sabiex
 il-maniġer tal-fond ikun assigurat b’mod raġonevoli li dawn l-investituri
 oħra huma kapaċi jagħmlu d-deċiżjonijiet
 tal-investiment tagħhom proprju u jifhmu r-riskji involuti.
 Artikolu 7 – Regoli tal-imġiba u
 l-evitar tal-kunflitti ta’ interess
 L-Artikolu 7 fih
 prinċipji ġenerali li jirregolaw l-imġiba ta’ maniġer li jikkwalifika
 ta' kapital ta’ riskju, notevolment fit-twettiq tal-attivitajiet tiegħu u
 r-relazzjoni tiegħu mal-investituri.
 Artikolu 8 – Kunflitti ta’ interess
 L-Artikolu 8 fih
 regoli għall-immaniġġjar tal-kunflitti ta’ interess
 mill-maniġer tal-kapital ta’ riskju. Dawn ir-regoli jirrikjedu wkoll
 lill-maniġer li jkollu l-arranġamenti organizzattivi u
 amministrattivi meħtieġa fis-seħħ biex jiżgura l-ġestjoni
 xierqa tal-kunflitti ta’ interess.
 Artikolu 9 – Arranġamenti
 organizzattivi oħra
 L-Artikolu 9 jirrikjedi
 li maniġer ta’ fond ta’ kapital ta’ riskju jżomm riżorsi umani u
 tekniċi adegwati kif ukoll fondi proprji biżżejjed skont kif
 meħtieġ għal ġestjoni xierqa tal-fondi li jikkwalifikaw ta'
 kapital ta’ riskju.
 Artikolu 10 – Valutazzjoni
 L-Artikolu 10
 jindirizza l-valutazzjoni tal-assi tal-fond li jikkwalifika ta' kapital ta’
 riskju. Ir-regoli dwar dan għandhom ikunu stabbiliti fid-dokumenti
 statutorji ta’ kull fond li jikkwalifika ta' kapital ta’ riskju. L-Artikolu 11
 – Rapport annwali
 L-Artikolu 11
 jinkludi regoli dwar ir-rapporti annwali li l-maniġers tal-fond ta’
 kapital ta’ riskju jridu jħejju fir-rigward tal-fondi li jikkwalifikaw ta'
 kapital ta’ riskju li huma jiġġestixxu. Ir-rapport għandu
 jiddeskrivi l-kompożizzjoni tal-portafoll tal-fond u l-attivitajiet
 tas-sena li tkun għaddiet.
 Artikolu 12 – Żvelar
 lill-investituri
 L-Artikolu 12
 jinkludi r-rekwiżiti ewlenin tal-iżvelar li jridu jsiru mill-maniġer
 tal-fond ta’ kapital ta’ riskju fir-rigward tal-fondi li jikkwalifikaw ta' kapital
 ta’ riskju. L-aktar importanti hu li dawn ir-rekwiżiti jistabbilixxu
 l-obbligi tal-iżvelar prekuntrattwali relatati mal-istrateġija u
 l-objettivi tal-fond li jikkwalifika tal-investiment, l-istrumenti
 tal-investiment li jintużaw, l-informazzjoni dwar l-ispejjeż u l-imposti
 assoċjati, u l-profil tar-riskji u l-benefiċċji tal-investiment
 propost minn fond li jikkwalifika. Dan jinkludi wkoll l-informazzjoni dwar kif
 hija kkalkulata r-remunerazzjoni tal-maniġer tal-fond ta’ kapital ta’
 riskju.
 Artikolu 13 – Superviżjoni
 L-Artikolu 13: sabiex ikun żgurat li l-awtorità kompetenti tal-Istat Membru ta’
 domiċilju se tkun tista’ tissorvelja l-konformità tal-maniġer tal-fond
 ta’ kapital ta’ riskju mar-rekwiżiti uniformi stabbiliti f’dan
 ir-Regolament, il-maniġer tal-fond ta’ kapital ta’ riskju għandu
 jinforma lill-awtorità kompetenti dwar l-intenzjoni tiegħu li
 jikkummerċjalizza l-fondi li jikkwalifikaw ta' kapital ta’ riskju taħt
 id-denominazzjoni "Fond Ewropew ta' Kapital ta’ Riskju." Il-maniġer
 għandu jipprovdi wkoll l-informazzjoni meħtieġa inkluża dik
 dwar l-arranġamenti li jikkonformaw ma’ dan ir-Regolament u l-fondi li
 huwa għandu l-intenzjoni li jikkummerċjalizza. Meta l-awtorità
 kompetenti tkun sodisfatta li l-informazzjoni meħtieġa hija kompluta
 u li l-arranġamenti huma adattati għall-konformità mar-rekwiżiti
 stabbiliti f’dan ir-Regolament, hija għandha tirreġistra
 l-maniġer ta’ fond ta’ kapital ta’ riskju. Din ir-reġistrazzjoni
 għandha tkun valida fl-Unjoni kollha u tippermetti lill-maniġer ta’ fond
 ta’ kapital ta’ riskju li jikkummerċjalizza l-fondi li jikkwalifikaw ta' kapital
 ta’ riskju taħt id-denominazzjoni "Fondi Ewropej ta' Kapital ta’
 Riskju".
 Artikolu 14 – Aġġornament
 tal-informazzjoni dwar il-fondi li jikkwalifikaw ta' kapital ta’ riskju
 L-Artikolu 14
 jinkludi regoli dwar iċ-ċirkustanzi meta l-informazzjoni pprovduta lill-awtorità
 kompetenti fl-Istat Membru ta’ domiċilju tkun teħtieġ li
 tiġi aġġornata.
 Artikolu 15 – Notifiki transkonfinali
 L-Artikolu 15
 jiddeskrivi l-proċess tan-notifiki transkonfinali bejn l-awtoritajiet
 superviżorji kompetenti li huwa skattat mir-reġistrazzjoni
 tal-maniġer tal-fond ta’ kapital ta’ riskju.
 Artikolu 16 – bażi ta' dejta tal-AETS
 L-Artikolu 16
 jafda l-AETS bil-kompitu li żżomm bażi ta' dejta ċentrali
 li telenka l-fondi li jikkwalifikaw ta' kapital ta’ riskju kollha li huma
 rreġistrati fl-Unjoni.
 Artikolu 17 – Superviżjoni minn
 awtorità kompetenti
 L-Artikolu 17
 jistipula li l-awtorità kompetenti tal-Istat Membru ta’ domiċilju tissorvelja
 r-rekwiżiti ta’ dan ir-Regolament.
 Artikolu 18 – Setgħat
 superviżorji
 L-Artikolu 18
 jispeċifika lista ta’ setgħat superviżorji li l-awtoritajiet
 kompetenti għandhom ikollhom għad-dispożizzjoni tagħhom
 biex jiżguraw il-konformità mal-kriterji uniformi tar-Regolament.
 Artikolu 19 – Sanzjonijiet
 L-Artikolu 19
 fih dispożizzjonijiet dwar sanzjonijiet biex ikun żgurat infurzar
 xieraq tar-rekwiżiti ta’ dan ir-Regolament.
 Artikolu 20 – Ksur ta’
 dispożizzjonijiet ewlenin
 L-Artikolu 20
 jispeċifika li l-ksur ta’ dispożizzjonijiet ewlenin ta’ dan
 ir-Regolament bħall-kompożizzjoni tal-portafoll, l-investituri
 eliġibbli u l-użu tad-denominazzjoni "Fond Ewropew ta' Kapital
 ta’ Riskju" għandu jkun issanzjonat bil-projbizzjoni tal-użu
 tad-denominazzjoni u t-tneħħija tal-maniġer tal-fond ta’ kapital
 ta’ riskju mir-reġistru.
 Artikolu 21 – Kooperazzjoni superviżorja
 L-Artikolu 21
 jinkludi regoli dwar l-iskambju tal-informazzjoni superviżorja bejn
 l-awtoritajiet kompetenti fl-Istati Membri ta’ domiċilju u ospitanti u
 l-AETS.
 Artikolu 22 – Segretezza professjonali
 L-Artikolu 22
 jinkludi dispożizzjonijiet dwar il-livell meħtieġ ta’ segretezza
 professjonali li għandu japplika għall-awtoritajiet nazzjonali
 rilevanti kollha u għar-Regolatur Ewropew tat-Titoli u s-Swieq (AETS).
 Artikolu 23 – Kundizzjonijiet
 għall-għoti tas-setgħa
 L-Artikolu 23
 jistabbilixxi l-kundizzjonijiet li taħthom il-Kummissjoni tingħata
 s-setgħa li tadotta atti ddelegati.
 Artikolu 24 - Analiżi
 L-Artikolu 24
 jinkludi klawsoli rigward l-analiżi tar-Regolament propost u proposti
 potenzjali tal-Kummissjoni għal modifika ta’ dan tal-aħħar.
 4.
 IMPLIKAZZJONIJIET BAĠITARJI
 Ma jinħolqu l-ebda implikazzjonijiet
 baġitarji.
 2011/0417 (COD)
 Proposta għal
 REGOLAMENT TAL-PARLAMENT EWROPEW U
 TAL-KUNSILL
 dwar Fondi Ewropej ta' Kapital ta' Riskju
 (Test b’rilevanza għaż-ŻEE)
 IL-PARLAMENT EWROPEW U L-KUNSILL
 TAL-UNJONI EWROPEA,
 Wara li kkunsidraw it-Trattat dwar
 il-Funzjonament tal-Unjoni Ewropea, u b'mod partikolari l-Artikolu 114
 tiegħu,
 Wara li kkunsidraw il-proposta tal-Kummissjoni
 Ewropea,[10]
 Wara li ntbagħat l-abbozz tal-att
 leġiżlattiv lill-Parlamenti nazzjonali,
 Wara li kkunsidraw l-opinjoni tal-Bank
 Ċentrali Ewropew,[11]
 Wara li kkunsidraw l-opinjoni tal-Kumitat
 Ekonomiku u Soċjali Ewropew,[12]
 Filwaqt li jaġixxu skont
 il-proċedura leġiżlattiva ordinarja,
 Billi:
 (1)
 Il-kapital ta’ riskju jipprovdi finanzjament lill-impriżi
 li ġeneralment huma żgħar ħafna, fl-istadji inizjali
 tal-eżistenza korporattiva tagħhom u li juru potenzjal qawwi
 għal tkabbir u espansjoni. Barra minn hekk, il-fondi ta’ kapital ta’
 riskju jipprovdu lil dawn l-impriżi b’kompetenzi u għarfien prezzjużi,
 kuntatti tan-negozju, l-ekwità tad-ditti u pariri strateġiċi. Meta
 jipprovdu finanzjament u pariri lil dawn l-impriżi, il-fondi ta’ kapital
 ta’ riskju jistimulaw it-tkabbir ekonomiku, jikkontribwixxu
 għall-ħolqien tal-impjiegi, jagħtu spinta lill-impriżi
 innovattivi, iżidu l-investiment tagħhom fir-riċerka u
 l-iżvilupp u jkattru l-intraprenditorija, l-innovazzjoni u
 l-kompetittività fl-Unjoni.
 (2)
 Huwa meħtieġ li jiġi stabbilit qafas
 komuni ta’ regoli rigward l-użu tad-denominazzjoni "Fond Ewropew ta' Kapital
 ta’ Riskju", b’mod partikolari l-kompożizzjoni tal-portafoll
 tal-fondi li joperaw taħt din id-denominazzjoni, il-miri tal-investiment
 eliġibbli tagħhom, l-istrumenti ta’ investiment li jistgħu
 jutilizzaw u l-kategoriji tal-investituri li huma eliġibbli li jinvestu
 f’fondi bħal dawn b’regoli uniformi fl-Unjoni. Fl-assenza ta’ qafas komuni
 bħal dan, hemm ir-riskju li l-Istati Membri jwettqu miżuri
 diverġenti fil-livell nazzjonali li jkollhom impatt negattiv b’mod dirett
 fuq, u l-ħolqien ta’ ostakli għal, il-funzjonament tajjeb tas-suq
 intern, minħabba li l-fondi ta’ kapital ta’ riskju li jixtiequ joperaw
 fl-Unjoni jkunu suġġetti għal regoli differenti fi Stati Membri
 differenti. Barra minn hekk, rekwiżiti tal-kwalità diverġenti dwar
 il-kompożizzjoni tal-portafoll, il-miri tal-investiment u l-investituri
 eliġibbli jistgħu jwasslu għal livelli differenti ta’
 protezzjoni tal-investitur u konfużjoni ġenerali rigward il-proposta
 tal-investiment assoċjata mal-"Fond Ewropew ta' Kapital ta’ Riskju".
 Barra minn hekk, l-investituri għandhom ikunu jistgħu jqabblu
 l-proposti tal-investiment ta’ fondi ta’ kapital ta’ riskju differenti. Huwa
 meħtieġ li jitneħħew ostakli sinifikanti għal żieda
 fil-fondi transkonfinali mill-fondi ta’ kapital ta’ riskju u li jkunu evitati
 distorsjonijiet fil-kompetizzjoni bejn dawn il-fondi, u li kwalunkwe ostakli
 potenzjali oħra għall-kummerċ u distorsjonijiet sinifikanti
 tal-kompetizzjoni ma jitħallewx jitnisslu fil-ġejjieni.
 Konsegwentement, il-bażi legali xierqa hija l-Artikolu 114 tat-TFUE, kif
 interpretat skont il-ġurisprudenza stabbilita tal-Qorti tal-Ġustizzja
 tal-Unjoni Ewropea.
 (3)
 Huwa meħtieġ li jkun adottat Regolament
 li jistabbilixxi regoli uniformi applikabbli għall-Fondi Ewropej ta' Kapital
 ta’ Riskju u jimponi obbligi korrispondenti fuq il-maniġers tagħhom
 fl-Istati Membri kollha li jixtiequ jżidu l-kapital fl-Unjoni permezz tad-denominazzjoni
 "Fond Ewropew ta' Kapital ta’ Riskju". Dawn ir-rekwiżiti
 għandhom jiżguraw il-fiduċja tal-investituri li jixtiequ
 jinvestu f’fondi ta’ kapital ta’ riskju.
 (4)
 Id-definizzjoni tar-rekwiżiti tal-kwalità
 għall-użu tad-denominazzjoni "Fond Ewropew ta' Kapital ta’
 Riskju" f’forma ta’ Regolament għandha tiżgura li dawk ir-rekwiżiti
 jkunu applikabbli b’mod dirett għall-maniġers ta’ impriżi ta’
 investiment kollettiv li jżidu l-fondi permezz ta’ din id-denominazzjoni. Dan
 għandu jiżgura kundizzjonijiet uniformi għall-użu ta’ din
 id-denominazzjoni billi jkunu evitati rekwiżiti nazzjonali diverġenti
 bħala riżultat tat-traspożizzjoni ta’ Direttiva. Dan
 ir-Regolament għandu jwassal biex il-maniġers tal-impriżi ta’
 investiment kollettiv li jużaw din id-denominazzjoni jkollhom isegwu
 l-istess regoli fl-Unjoni kollha, u dan għandu jkabbar il-fiduċja
 tal-investituri li jixtiequ jinvestu fil-fondi ta’ kapital ta’ riskju. Ir-Regolament
 għandu jnaqqas ukoll il-kumplessità regolatorja u l-ispiża
 tal-konformità tal-maniġers ma’ regoli nazzjonali ta’ spiss
 diverġenti li jirregolaw il-fondi ta’ kapital ta’ riskju, speċjalment
 għal dawk il-maniġers li jixtiequ jżidu l-kapital fuq bażi
 transkonfinali. Regolament għandu jikkontribwixxi wkoll
 għall-eliminazzjoni ta’ distorsjonijiet kompetittivi.
 (5)
 Sabiex tkun iċċarata r-relazzjoni bejn
 dan ir-Regolament u r-regoli dwar l-impriżi ta’ investiment kollettiv u
 l-maniġers tagħhom, huwa meħtieġ li jkun stabbilit li dan
 ir-Regolament għandu japplika biss għall-maniġers ta’
 impriżi ta’ investiment kollettiv, apparti l-UCITS skont l-Artikolu 1
 tad-Direttiva 2009/65/KE tal-Parlament Ewropew u tal-Kunsill tat-13 ta’ Lulju 2009
 dwar il-koordinazzjoni ta’ liġijiet, regolamenti u dispożizzjonijiet
 amministrattivi fir-rigward tal-impriżi ta’ investiment kollettiv f’titoli
 trasferibbli (UCITS),[13]
 li huma stabbiliti fl-Unjoni u huma rreġistrati mal-awtorità kompetenti fl-Istat
 Membru ta’ domiċilju tagħhom skont id-Direttiva 2011/61/KE tal-Parlament
 Ewropew u tal-Kunsill tat-8 ta’ Ġunju 2011 dwar
 Maniġers ta’ Fondi ta’ Investiment Alternattivi u li temenda d-Direttivi 2003/41/KE
 u 2009/65/KE u r-Regolamenti (KE) Nru 1060/2009 u (UE) Nru 1095/2010.[14]
 Barra minn hekk, dan għandu japplika biss għall-maniġers li
 jiġġestixxu portafolli ta’ fondi li
 jikkwalifikaw ta' kapital ta’ riskju li l-assi amministrati tagħhom ma jaqbżux
 bħala total il-limitu ta’ EUR 500 miljun. Sabiex il-kalkolu ta’
 dan il-limitu jsir operattiv, is-setgħa li jkunu adottati atti skont l-Artikolu 290
 tat-Trattat dwar il-Funzjonament tal-Unjoni Ewropea għandha tkun
 iddelegata lill-Kummissjoni fir-rigward tal-ispeċifikazzjoni tal-kalkolu
 ta’ dan il-livell. Meta teżerċita din is-setgħa, il-Kummissjoni
 għandha, sabiex tiżgura l-konsistenza fir-regoli dwar l-impriżi
 ta’ investiment kollettiv, tqis il-miżuri adottati mill-Kummissjoni skont
 il-punt (a) tal-Artikolu 3(6) tad-Direttiva 2011/61/KE.
 (6)
 Meta l-maniġers tal-impriżi ta’
 investiment kollettiv ma jkunux jixtiequ jużaw id-denominazzjoni "Fond
 Ewropew ta' Kapital ta’ Riskju", dan ir-Regolament m’għandux japplika.
 F’dawn il-każijiet, għandhom ikomplu japplikaw ir-regoli nazzjonali u
 r-regoli ġenerali tal-Unjoni eżistenti.
 (7)
 Dan ir-Regolament għandu jistabbilixxi regoli
 uniformi dwar in-natura tal-fondi li jikkwalifikaw ta' kapital ta’ riskju, notevolment
 dwar l-impriżi tal-portafoll li fihom il-fondi li jikkwalifikaw tal-kapital
 ta’ riskju għandhom ikunu permessi jinvestu kif ukolll-istrumenti
 tal-investiment li għandhom jintużaw. Dan huwa meħtieġ
 sabiex tkun tista’ tinġibed linja ta’ demarkazzjoni ċara bejn il-fondi
 li jikkwalifikaw tal-kapital ta’ riskju u fondi ta’ investiment alternattivi
 oħra li jadottaw strateġiji ta’ investiment oħra anqas
 speċjalizzati, pereżempju l-ekwità privata.
 (8)
 F’konformità mal-għan li jkunu llimitati b’mod
 preċiż l-impriżi ta’ investiment kollettiv li se jkunu koperti
 minn dan ir-Regolament u sabiex ikun żgurat li jkunu ffokati fuq
 il-provvediment ta’ kapital lill-impriżi żgħar fl-istadji
 inizjali tal-eżistenza korporattiva tagħhom, id-denominazzjoni "Fond
 Ewropew ta' Kapital ta’ Riskju" għandha tkun limitata biss għal
 dawk il-fondi li jiddedikaw mill-inqas 70 fil-mija tal-kontribuzzjonijiet
 kapitali aggregati u tal-kapital impenjat mhux mitlub tagħhom
 għall-investimenti f’impriżi bħal dawn f’forma ta’ strumenti ta’
 ekwità jew kważi ekwità.
 (9)
 Sabiex tkun stabbilita salvagwardja essenzjali li
 tiddifferenzja l-fondi li jikkwalifikaw ta' kapital ta’ riskju skont dan
 ir-Regolament mill-kategorija aktar wiesgħa ta’ fondi ta’ investiment
 alternattivi li jikkummerċjalizzaw f’titoli maħruġa fi swieq
 sekondarji, huwa neċessarju li l-fondi li jikkwalifikaw ta' kapital ta’
 riskju jkunu limitati li jagħmlu biss investimenti fi strumenti
 maħruġa b’mod dirett.
 (10)
 Sabiex il-maniġers tal-fondi ta’ kapital ta’
 riskju jkollhom ċertu grad ta’ flessibilità fl-investiment u
 l-ġestjoni tal-likwidità tal-fondi li jikkwalifikaw ta' kapital ta’ riskju
 tagħhom, għandha tkun permessa l-kummerċjalizzazzjoni sekondarja
 sa limitu massimu li ma jaqbiżx it-30 fil-mija tal-kontribuzzjonijiet
 kapitali aggregati u l-investimenti kapitali mhux mitluba. Parteċipazzjoni
 (holding) fuq medda ta’ żmien fil-qosor fi flus jew l-ekwivalenti ta’ flus
 m’għandhomx jitqiesu fil-kalkolu ta’ dan il-limitu.
 (11)
 Sabiex ikun żgurat li d-denominazzjoni "Fond
 Ewropew ta' Kapital ta’ Riskju" tkun affidabbli u faċilment rikonoxxuta
 mill-investituri fl-Unjoni, dan ir-Regolament għandu jistabbilixxi li huma
 biss il-maniġers tal-fondi ta’ kapital ta’ riskju li jikkonformaw
 mal-kriterji ta’ kwalità uniformi kif stabbiliti f’dan ir-Regolament li għandhom
 ikunu eliġibbli biex jużaw id-denominazzjoni "Fond Ewropew ta' Kapital
 ta’ Riskju" meta jikkummerċjalizzaw il-fondi li jikkwalifikaw ta' kapital
 ta’ riskju fl-Unjoni.
 (12)
 Sabiex ikun żgurat li fondi li jikkwalifikaw ta'
 kapital ta’ riskju jkollhom profil distint u identifikabbli li huwa adattat
 għall-finijiet tagħhom, għandu jkun hemm regoli uniformi dwar il-kompożizzjoni
 tal-portafoll u dwar it-tekniki tal-investiment li huma permessi għal
 fondi li jikkwalifikaw bħal dawn.
 (13)
 Sabiex ikun żgurat li l-fondi li jikkwalifikaw
 ta' kapital ta’ riskju ma jikkontribwixxux għall-iżvilupp ta’ riskji
 sistemiċi, u sabiex ikun żgurat li, fl-attivitajiet tal-investiment
 tagħhom, fondi bħal dawn jikkonċentraw fuq l-appoġġ
 għal kumpaniji li jikkwalifikaw tal-portafoll, m’għandux ikun permess
 is-self jew l-azzjoni ta’ lieva finanzjarja fil-livell tal-fond. Madankollu,
 sabiex il-fond ikun permess ikopri l-ħtiġijiet ta’ likwidità straordinarji
 li jistgħu jfeġġu bejn is-sejħa ta’ kapital kommess mill-investituri
 u l-wasla attwali tal-kapital fil-kontijiet tiegħu, għandu jkun
 permess is-self fuq medda ta’ żmien fil-qosor .
 (14)
 Sabiex ikun żgurat li l-fondi li jikkwalifikaw
 ta' kapital ta’ riskju huma kkummerċjalizzati lil investituri li
 għandhom it-tagħrif, l-esperjenza u l-kapaċità li
 jimmaniġġjaw r-riskji li dawn il-fondi jkollhom, u sabiex
 tinżamm il-fiduċja tal-investituri fil-fondi li jikkwalifikaw ta' kapital
 ta’ riskju, iridu jkunu stabbiliti ċerti salvagwardji. Għaldaqstant,
 il-fondi li jikkwalifikaw ta' kapital ta’ riskju għandhom b’mod
 ġenerali jkunu kkummerċjalizzati biss lil investituri li huma
 klijenti professjonali jew li jistgħu jkunu ttrattati bħala klijenti
 professjonali skont id-Direttiva 2004/39/KE tal-Parlament Ewropew u
 tal-Kunsill tal-21 ta’ April 2004 dwar is-swieq fl-istrumenti
 finanzjarji li temenda d-Direttivi tal-Kunsill 85/611/KEE u 93/6/KEE u d-Direttiva 2000/12/KE
 tal-Parlament Ewropew u tal-Kunsill u li tħassar id-Direttiva tal-Kunsill 93/22/KEE.[15] Din il-kategorija tinkludi l-maniġers
 tal-fondi ta’ kapital ta’ riskju li huma stess jinvestu f’fondi ta’ kapital ta’
 riskju. Madankollu, sabiex ikun hemm bażi tal-investituri wiesgħa
 biżżejjed għall-investiment fil-fondi ta’ kapital ta’ riskju huwa
 mixtieq ukoll li ċerti investituri oħra jkollhom aċċess
 għall-fondi li jikkwalifikaw ta' kapital ta’ riskju, inklużi l-individwi
 ta’ valur għoli. Għal dawk l-investituri l-oħra, madankollu,
 għandhom ikunu stabbiliti salvagwardji speċifiċi sabiex ikun
 żgurat li l-fondi li jikkwalifikaw ta' kapital ta’ riskju huma
 kkummerċjalizzati biss lil dawk l-investituri li għandhom il-profil
 adattat biex jagħmlu tali investimenti. Dawn is-salvagwardji jeskludu
 l-kummerċjalizzazzjoni permezz ta’ pjanijiet ta’ tfaddil perjodiku.
 (15)
 Sabiex ikun żgurat li d-denominazzjoni
 "Fond Ewropew ta' Kapital ta’ Riskju" tintuża biss minn maniġers
 tal-fondi ta’ kapital ta’ riskju, li jissodisfaw il-kriterji tal-kwalità
 uniformi fir-rigward tal-imġiba tagħhom fis-suq, dan ir-Regolament
 għandu jistabbilixxi regoli dwar it-twettiq tan-negozju u r-relazzjoni
 tal-maniġer tal-fond ta’ kapital ta’ riskju mal-investituri tiegħu. Għall-istess
 raġuni, dan ir-Regolament għandu jistabbilixxi kundizzjonijiet
 uniformi fir-rigward tal-immaniġġjar tal-kunflitti ta’ interess minn
 maniġers bħal dawn. Dawn ir-regoli għandhom ukoll jirrikjedu li
 l-maniġer ikollu l-arranġamenti organizzattivi u amministrattivi
 meħtieġa fis-seħħ biex ikun żgurat li jista’
 jimmaniġġja kif jixraq il-kunflitti ta’ interess.
 (16)
 Sabiex tkun żgurata l-integrità tad-denominazzjoni
 "Fond Ewropew ta' Kapital ta’ Riskju" dan ir-Regolament għandu
 jinkludi ukoll kriterji ta’ kwalità fir-rigward tal-organizzazzjoni
 tal-maniġer tal-fond ta’ kapital ta’ riskju. Għaldaqstant, dan
 ir-Regolament għandu jistabbilixxi rekwiżiti uniformi u proporzjonati
 għall-ħtieġa li jinżammu riżorsi tekniċi u umani
 adegwati kif ukoll fondi proprji suffiċjenti għall-ġestjoni kif
 jixraq tal-fondi li jikkwalifikaw ta' kapital ta’ riskju.
 (17)
 Għall-fini tal-protezzjoni tal-investitur huwa
 meħtieġ li jkun żgurat li l-assi tal-fond li jikkwalifika ta' kapital
 ta’ riskju jiġu evalwati kif jixraq. Għaldaqstant, id-dokumenti
 statutorji tal-fondi li jikkwalifikaw ta' kapital ta’ riskju għandu jkun
 fihom regoli dwar il-valutazzjoni tal-assi. Dan għandu jiżgura
 l-integrità u t-trasparenza tal-valutazzjoni.
 (18)
 Sabiex ikun żgurat li l-maniġers tal-fondi
 ta’ kapital ta’ riskju li jużaw id-denominazzjoni "Fondi Ewropej ta' Kapital
 ta’ Riskju" jagħtu rendikont suffiċjenti tal-attivitajiet
 tagħhom, għandhom ikunu stabbiliti regoli uniformi rigward
 ir-rapporti annwali.
 (19)
 Sabiex tkun żgurata l-integrità tad-denominazzjoni
 "Fond Ewropew ta' Kapital ta’ Riskju" f’għajnejn l-investituri, huwa
 meħtieġ li din tintuża biss minn maniġers tal-fondi ta’
 kapital ta’ riskju li huma trasparenti b’mod sħiħ fir-rigward tal-politika
 tal-investiment tagħhom u l-miri tal-investiment tagħhom. Għaldaqstant,
 dan ir-Regolament għandu jistabbilixxi regoli uniformi dwar
 ir-rekwiżiti tal-iżvelar li għandu jagħmel maniġer tal-fond
 ta’ kapital ta’ riskju fir-rigward tal-investituri tiegħu. B’mod partikolari,
 għandu jkun hemm obbligi ta’ żvelar prekuntrattwali relatati
 mal-istrateġija tal-investiment u l-objettivi tal-fondi li jikkwalifikaw ta'
 kapital ta’ riskju, l-istrumenti tal-investiment li jintużaw, l-informazzjoni
 dwar l-ispejjeż u l-imposti assoċjati, u l-profil tar-riskji u
 l-benefiċċji tal-investiment propost minn fond li jikkwalifika. Bil-għan
 li jinkiseb grad għoli ta’ trasparenza, rekwiżiti ta’ żvelar
 bħal dawn għandhom jinkludu wkoll l-informazzjoni dwar kif hija
 kkalkulata r-remunerazzjoni tal-maniġer tal-fond ta’ kapital ta’ riskju.
 (20)
 Sabiex tkun żgurata superviżjoni
 effettiva tar-rekwiżiti uniformi li fih dan ir-Regolament, l-awtorità
 kompetenti tal-Istat Membru ta’ domiċilju għandha tissorvelja
 l-konformità tal-maniġer tal-fond ta’ kapital ta’ riskju
 mar-rekwiżiti uniformi stabbiliti f’dan ir-Regolament. Għal dan
 il-għan, il-maniġer tal-kapital li jikkwalifika tar-riskju li jixtieq
 jikkummerċjalizza l-fondi li jikkwalifikaw tiegħu taħt id-denominazzjoni
 "Fond Ewropew ta' Kapital ta’ Riskju" għandu jinforma
 lill-awtorità kompetenti tal-Istat Membru ta’ domiċilju tiegħu dwar
 din l-intenzjoni. L-awtorità kompetenti għandha tirreġistra lill-maniġer
 tal-fond ta’ kapital ta’ riskju jekk tkun ġiet ipprovduta l-informazzjoni
 kollha meħtieġa u jekk hemm fis-seħħ arranġamenti
 xierqa għal konformità mar-rekwiżiti ta’ dan ir-Regolament. Din
 ir-reġistrazzjoni għandha tkun valida fl-Unjoni kollha.
 (21)
 Sabiex tkun żgurata superviżjoni
 effettiva tal-konformità mal-kriterji uniformi stabbiliti f’dan ir-Regolament, dan
 ir-Regolament għandu jinkludi regoli dwar iċ-ċirkustanzi fejn
 ikun meħtieġ li l-informazzjoni pprovduta lill-awtorità kompetenti fl-Istat
 Membru ta’ domiċilju tiġi aġġornata.
 (22)
 Biex ikun hemm superviżjoni effettiva
 tar-rekwiżiti ta’ dan ir-Regolament, dan ir-Regolament għandu jistabbilixxi
 wkoll proċess għan-notifiki transkonfinali bejn l-awtoritajiet
 kompetenti superviżorji, li jiskatta mar-reġistrazzjoni tal-maniġer
 tal-fond ta’ kapital ta’ riskju fl-Istat Membru ta’ domiċilju tiegħu.
 (23)
 Sabiex jinżammu kundizzjonijiet trasparenti
 għall-kummerċjalizzazzjoni ta’ fondi li jikkwalifikaw ta' kapital ta’
 riskju fl-Unjoni, l-Awtorità Ewropea tat-Titoli u s-Swieq (AETS) għandha
 tkun fdata biż-żamma ta’ bażi ta' dejta ċentrali li telenka
 l-fondi li jikkwalifikaw ta' kapital ta’ riskju kollha li huma rreġistrati
 skont dan ir-Regolament.
 (24)
 Sabiex tkun żgurata s-superviżjoni
 effettiva tal-kriterji uniformi stabbiliti f’dan ir-Regolament, dan
 ir-Regolament għandu jinkludi lista tas-setgħat superviżorji li
 l-awtoritajiet kompetenti għandhom ikollhom għad-dispożizzjoni
 tagħhom.
 (25)
 Sabiex ikun żgurat infurzar kif jixraq, dan
 ir-Regolament għandu jinkludi sanzjonijiet għall-ksur ta' dispożizzjonijiet
 ewlenin ta’ dan ir-Regolament, li huma r-regoli dwar il-kompożizzjoni
 tal-portafoll, dwar is-salvagwardji relatati mal-identità tal-investituri
 eliġibbli, u dwar l-użu tad-denominazzjoni "Fond Ewropew ta' Kapital
 ta’ Riskju" biss minn maniġers tal-fondi ta’ kapital ta’ riskju
 rreġistrati. Għandu jkun stabbilit li l-ksur ta’ dawn
 id-dispożizzjonijiet ewlenin iwassal għal projbizzjoni tal-użu
 tad-denominazzjoni u t-tneħħija tal-maniġer tal-fond ta’ kapital
 ta’ riskju mir-reġistru.
 (26)
 L-informazzjoni superviżorja għandha tkun
 skambjata bejn l-awtoritajiet kompetenti fl-Istati Membri ta’ domiċilju u
 ospitanti u l-AETS.
 (27)
 Kooperazzjoni regolatorja effettiva fost
 l-entitajiet inkarigati bis-sorveljanza tal-konformità mal-kriterji uniformi
 stabbiliti f’dan ir-Regolament tirrikjedi li għandu jkun applikat livell
 għoli ta’ segretezza professjonali lill-awtoritajiet nazzjonali rilevanti
 kollha u l-AETS.
 (28)
 L-istandards tekniċi fis-servizzi finanzjarji
 għandhom jiżguraw armonizzazzjoni konsistenti u livell għoli ta’
 sorveljanza fl-Unjoni kollha. Bħala korp b’kompetenza speċjalizzata
 ħafna, ikun effiċjenti u xieraq li l-AETS tkun fdata bl-elaborazzjoni
 ta’ abbozz ta’ standards tekniċi ta’ implimentazzjoni meta dawn ma
 jinvolvux għażliet politiċi, biex ikun sottomess lill-Kummissjoni.
 (29)
 Il-Kummissjoni għandha tingħata
 s-setgħa li tadotta standards tekniċi ta’ implimentazzjoni permezz
 ta’ atti ta’ implimentazzjoni skont l-Artikolu 291 tat-Trattat dwar
 il-Funzjonament tal-Unjoni Ewropea u f’konformità mal-Artikolu 15
 tar-Regolament (UE) Nru 1095/2010 tal-Parlament Ewropew u tal-Kunsill tal-
 24 ta’ Novembru 2010 li jistabbilixxi Awtorità Superviżorja
 Ewropea (Awtorità Ewropea tat-Titoli u s-Swieq) u li jemenda
 d-Deċiżjoni Nru 716/2009/KE u jħassar
 id-Deċiżjoni tal-Kummissjoni 2009/77/KE.[16] L-AETS għandha tkun fdata
 bl-abbozz tal-istandards tekniċi ta’ implimentazzjoni għall-format u
 l-metodu tal-proċedura tan-notifika fl-Artikolu 15.
 (30)
 Sabiex ikunu speċifikati r-rekwiżiti
 stabbiliti f’dan ir-Regolament, is-setgħa li jkunu adottati atti skont l-Artikolu 290 tat-Trattat dwar il-Funzjonament tal-Unjoni Ewropea
 għandha tkun iddelegata lill-Kummissjoni fir-rigward tal-ispeċifikazzjoni
 tal-metodi li jridu jintużaw għall-kalkolu u l-monitoraġġ
 tal-livell imsemmi f’dan ir-Regolament, u l-ispeċifikazzjoni tat-tipi ta’
 kunflitt ta’ interess li jeħtieġ li jkunu evitati mill-maniġers tal-fondi
 ta’ kapital ta’ riskju u l-passi li jridu jittieħdu f’dak ir-rigward. Hija
 ta’ importanza partikolari li l-Kummissjoni twettaq konsultazzjonijiet xierqa
 matul ix-xogħol ta’ tħejjija tagħha, inkluż fil-livell
 tal-esperti.
 (31)
 Il-Kummissjoni, meta tħejji u tfassal l-atti
 ddelegati, għandha tiżgura t-trażmissjoni simultanja, f’waqtha u
 adattata tad-dokumenti rilevanti lill-Parlament Ewropew u l-Kunsill.
 (32)
 Mill-inqas erba’ snin wara d-data li fiha dan
 ir-Regolament isir applikabbli għandha titwettaq analiżi ta’ dan
 ir-Regolament sabiex jitqies l-iżvilupp tas-suq tal-kapital
 ta’ riskju. Fuq il-bażi tal-analiżi, il-Kummissjoni għandha
 tissottometti rapport lill-Parlament Ewropew u l-Kunsill akkumpanjat, jekk ikun
 xieraq, minn bidliet leġiżlattivi.
 (33)
 Dan ir-Regolament jirrispetta d-drittijiet
 fundamentali u josserva l-prinċipji rikonoxxuti b’mod partikolari
 mill-Karta tad-Drittijiet Fundamentali tal-Unjoni Ewropea, inkluż id-dritt
 għar-rispett lejn il-ħajja privata u tal-familja (Artikolu 7) u
 l-libertà tat-twettiq ta’ negozju (Artikolu 16).
 (34)
 Id-Direttiva 95/46 tal-Parlament Ewropew u
 tal-Kunsill tal-24 ta’ Ottubru 1995 dwar il-protezzjoni ta’
 individwi fir-rigward tal-ipproċessar ta’ dejta personali u dwar
 il-moviment liberu ta’ dik id-dejta[17]
 tirregola l-ipproċessar tad-dejta personali mwettaq fl-Istati Membri fil-kuntest
 ta’ dan ir-Regolament u taħt is-superviżjoni tal-awtoritajiet
 kompetenti tal-Istati Membri, b’mod partikolari l-awtoritajiet pubbliċi
 indipendenti maħtura mill-Istati Membri. Ir-Regolament (UE) Nru 45/2001
 tal-Parlament Ewropew u tal-Kunsill tat-18 ta’ Diċembru 2000
 dwar il-protezzjoni ta' individwu[i] fir-rigward tal-ipproċessar ta' data [dejta]
 personali mill-istituzzjonijiet u l-korpi tal-Komunità u dwar il-movement
 liberu ta' dak id-data [dejta] ,[18]
 jirregola l-ipproċessar tad-dejta personali mwettaq mill-AETS fi ħdan
 il-qafas ta’ dan ir-Regolament u taħt is-superviżjoni tal-Kontrollur
 Ewropew għall-Protezzjoni tad-Dejta .
 (35)
 Dan ir-Regolament għandu jkun mingħajr
 preġudizzju għall-applikazzjoni tar-regoli tal-għajnuna
 mill-istat lill-fondi li jikkwalifikaw ta' kapital ta’ riskju.
 (36)
 L-objettiv ta’ dan ir-Regolament, notevolment biex
 jiżgura li rekwiżiti uniformi japplikaw
 għall-kummerċjalizzazzjoni tal-fondi li jikkwalifikaw ta' kapital ta’
 riskju, ma jistax jintlaħaq biżżejjed mill-Istati Membri. Għaldaqstant,
 l-Unjoni tista’ tadotta miżuri, f’konformità mal-prinċipju
 tas-sussidjarjetà kif stabbilit fl-Artikolu 5 tat-Trattat dwar l-Unjoni
 Ewropea. F’konformità mal-prinċipju tal-proporzjonalità, kif stabbilit
 f’dak l-Artikolu, dan ir-Regolament jipprovdi għal sistema ta’
 reġistrazzjoni sempliċi għall-maniġers tal-fondi ta’
 kapital ta’ riskju, u b’hekk iqis b’mod sħiħ
 il-ħtieġa li jkun hemm bilanċ bejn is-sigurtà u l-affidabbiltà assoċjati
 mal-użu tad-denominazzjoni "Fond Ewropew ta' Kapital ta’ Riskju"
 u l-operat effiċjenti tas-suq tal-kapital ta’ riskju kif ukoll l-ispiża
 għall-partijiet interessati differenti tiegħu. Biex jagħmel dan,
 dan ir-Regolament ma jmurx lil hinn minn dak li hu meħtieġ sabiex
 jinkiseb dak l-objettiv,
 ADOTTAW DAN IR-REGOLAMENT:
 KAPITOLU I
 SUĠĠETT, KAMP TA' APPLIKAZZJONI U DEFINIZZJONIJIET
 Artikolu 1
 Dan ir-Regolament jistabbilixxi rekwiżiti
 uniformi għal dawk il-maniġers ta’ impriżi ta’ investiment
 kollettiv li jixtiequ jużaw id-denominazzjoni "Fond Ewropew ta' Kapital
 ta’ Riskju" u l-kundizzjonijiet għall-kummerċjalizzazzjoni tal-impriżi
 ta’ investiment kollettiv taħt din id-denominazzjoni fl-Unjoni, u b’hekk
 jikkontribwixxi għal-funzjonament effiċjenti tas-suq intern. Dan
 jistabbilixxi regoli uniformi għall-kummerċjalizzazzjoni tal-fondi li
 jikkwalifikaw ta' kapital ta’ riskju lill-investituri eliġibbli fl-Unjoni,
 għall-kompożizzjoni tal-portafoll ta’ fondi li jikkwalifikaw ta' kapital
 ta’ riskju, għall-istrumenti tal-investiment eliġibbli u t-tekniki li
 jridu jintużaw mill-fondi li jikkwalifikaw ta' kapital ta’ riskju kif
 ukoll għall-organizzazzjoni, l-imġiba u t-trasparenza tal-maniġers
 tal-fondi ta’ kapital ta’ riskju li jikkummerċjalizzaw il-fondi li
 jikkwalifikaw ta' kapital ta’ riskju fl-Unjoni.
 Artikolu 2
 1.
 Dan ir-Regolament japplika għall-maniġers
 tal-impriżi ta’ investiment kollettiv kif iddefiniti fil-punt (b) tal-Artikolu 3
 li huma stabbiliti fl-Unjoni u huma suġġetti għal
 reġistrazzjoni mal-awtoritajiet kompetenti tal-Istat Membru ta’
 domiċilju tagħhom skont il-punt (a) tal-Artikolu 3 (3)
 tad-Direttiva 2011/61/KE, sakemm dawk il-maniġers
 jiġġestixxu portafolli ta’ fondi li jikkwalifikaw ta' kapital ta’
 riskju, li l-assi ġestiti tagħhom b’kollox ma jaqbżux il-limitu
 ta’ EUR 500 miljun jew, fl-Istati Membri fejn l-euro mhijiex il-munita
 uffiċjali, il-valur korrispondenti fil-munita nazzjonali fid-data
 tad-dħul fis-seħħ ta’ dan ir-Regolament.
 2.
 Biex jikkalkulaw il-limitu msemmi fil-paragrafu 1
 il-maniġers tal-impriżi ta’ investiment kollettiv li
 jiġġestixxu fondi li mhumiex fondi li jikkwalifikaw ta' kapital ta’
 riskju mhux se jkollhom ħtieġa li jiġbru flimkien l-assi
 ġestiti f’dawk il-fondi l-oħra.
 3.
 Il-Kummissjoni għandha tingħata
 s-setgħa li tadotta atti ddelegati skont l-Artikolu 23 u
 tispeċifika l-metodi għall-kalkolu tal-limitu msemmi fil-paragrafu 1
 ta’ dan l-Artikolu u għall-monitoraġġ tal-konformità ma’ dan
 il-limitu fuq bażi kontinwa.
 Artikolu 3
 Għall-finijiet ta’ dan ir-Regolament, għandhom
 japplikaw id-definizzjonijiet li ġejjin:
 (a)
 'fond li jikkwalifika ta' kapital ta’ riskju' tfisser
 impriża tal-investiment kollettiv li tinvesti mill-inqas 70 fil-mija
 tal-kontribuzzjonijiet kapitali aggregati u l-kapital kommess mhux mitlub
 tagħha f’assi li huma investimenti li jikkwalifikaw;
 (b)
 'impriża ta’ investiment kollettiv' tfisser
 impriża li żżid il-kapital minn għadd ta’ investituri
 bil-għan li tinvestieh skont politika tal-investiment iddefinita
 għall-benefiċċju ta’ dawk l-investituri u li ma tirrikjedix
 l-awtorizzazzjoni skont l-Artikolu 5 tad-Direttiva 2009/65/KE;
 (c)
 'investimenti li jikkwalifikaw' tfisser strumenti
 ta’ ekwità jew kważi ekwità li huma
 (i) maħruġa minn impriża li
 tikkwalifika fil-portafoll u akkwistata direttament mill-fond li jikkwalifika ta'
 kapital ta’ riskju mill-impriża li tikkwalifika fil-portafoll, jew
 (ii) maħruġa minn impriża li
 tikkwalifika fil-portafoll fi skambju għal titolu ta’ ekwità
 maħruġ mill-impriża li tikkwalifika fil-portafoll, jew
 (iii) maħruġa minn impriża li
 tagħha l-impriża li tikkwalifika fil-portafoll hija sussidjarja b’sehem
 azzjonarju maġġoritarju u li hija akkwistata mill-fond li
 jikkwalifika ta' kapital ta’ riskju fi skambju għal strument ta’ ekwità
 maħruġ mill-impriża li jikkwalifika fil-portafoll;
 (d)
 'impriża li tikkwalifika fil-portafoll' tfisser
 impriża li, meta jsir investiment mill-fond li jikkwalifika ta' kapital
 ta’ riskju, mhijiex elenkata f’suq irregolat kif iddefinit fil-punt (14)
 tal-Artikolu 4 (1) tad-Direttiva 2004/39/KE li timpjega inqas
 minn 250 persuna, u li jew għandha dħul annwali li ma
 jaqbiżx EUR 50 miljun, jew għandha total fil-karta
 tal-bilanċ annwali li ma jaqbiżx EUR 43 miljun, u li hija
 nnifisha mhijiex impriża ta’ investiment kollettiv;
 (e)
 'ekwità' tfisser interess azzjonarju f’impriża,
 irrappreżentat mill-ishma jew forma oħra ta’ parteċipazzjoni fil-kapital
 tal-impriża li tikkwalifika fil-portafoll, maħruġa
 lill-investituri;
 (f)
 'kważi ekwità' tfisser kwalunkwe strument, li
 l-qligħ tiegħu huwa l-aktar ibbażat fuq il-qligħ jew
 it-telf tal-impriża li tikkwalifika fil-portafoll u li huwa skopert
 fil-każ ta’ falliment;
 (g)
 'kummerċjalizzazzjoni' tfisser l-offerta jew l-allokazzjoni
 diretta jew indiretta fuq inizjattiva tal-maniġer tal-fond ta’ kapital ta’
 riskju jew f’isem il-maniġer tal-fond ta’ kapital ta’ riskju ta’ unitajiet
 jew ishma ta’ fond ta’ kapital ta’ riskju li jiġġestixxi lil jew
 mal-investituri ddomiċiljati jew b’uffiċċju rreġistrat
 fl-Unjoni;
 (h)
 'kapital impenjat' tfisser kwalunkwe impenn li
 minħabba fih persuna tkun obbligata takkwista interess fil-fond ta’
 kapital ta’ riskju jew tagħmel kontribuzzjonijiet kapitali lill-fond ta’
 kapital ta’ riskju;
 (i)
 'maniġer tal-fond ta’ kapital ta’ riskju' tfisser
 persuna ġuridika li n-negozju regolari tagħha jiġġestixxi
 mill-inqas fond wieħed li jikkwalifika ta’ kapital ta’ riskju;
 (j)
 'l-Istat Membru ta’ domiċilju ' tfisser Stat
 Membru fejn il-maniġer tal-fond ta’ kapital ta’ riskju huwa stabbilit jew
 għandu l-uffiċċju rreġistrat tiegħu;
 (k)
 'Stat Membru ospitanti' tfisser Stat Membru, li ma
 jkunx l-Istat Membru ta’ domiċilju, fejn il-maniġer tal-fond ta’
 kapital ta’ riskju jikkummerċjalizza l-fondi li jikkwalifikaw ta' kapital
 ta’ riskju skont dan ir-Regolament;
 (l)
 'awtorità kompetenti' tfisser l-awtorità nazzjonali
 li jaħtar l-Istat Membru ta’ domiċilju, bil-liġi jew
 b’regolament, biex twettaq ir-reġistrazzjoni tal-maniġers tal-impriżi
 ta’ investiment kollettiv kif imsemmija fil-paragrafu (1) tal-Artikolu 2.
 KAPITOLU II
 KUNDIZZJONIJIET GĦALL-UŻU TAD-DENOMINAZZJONI "FOND EWROPEW TA' KAPITAL
 TA’ RISKJU"
 Artikolu 4
 Il-maniġers tal-fondi ta’ kapital ta’
 riskju li jikkonformaw mar-rekwiżiti stabbiliti f’dan il-Kapitolu għandhom
 ikunu intitolati li jużaw id-denominazzjoni "Fond Ewropew ta' Kapital
 ta’ Riskju" fir-rigward tal-kummerċjalizzazzjoni tal-fondi li
 jikkwalifikaw ta' kapital ta’ riskju fl-Unjoni.
 Artikolu 5
 1.
 Il-maniġer tal-fondi ta’ kapital ta’ riskju
 għandu jiżgura li, meta jakkwista l-assi, għajr l-investimenti li
 jikkwalifikaw, mhux aktar minn 30 fil-mija tal-kontribuzzjonijiet kapitali
 aggregati u l-kapital kommess mhux mitlub jintużaw għall-akkwist ta’
 assi, għajr l-investimenti li jikkwalifikaw; parteċipazzjoni fuq
 medda ta’ żmien fil-qosor fi flus jew l-ekwivalenti ta’ flus
 m’għandhomx jitqiesu biex jiġi kkalkulat dan il-limitu.
 2.
 Il-maniġer tal-fond ta’ kapital ta’ riskju
 m’għandux jissellef, joħroġ obbligi ta’ dejn, jipprovdi
 garanziji, fil-livell tal-fond li jikkwalifika ta' kapital ta’ riskju, u lanqas
 juża, fil-livell tal-fond li jikkwalifika ta' kapital ta’ riskju xi metodu
 li bih tiżdied l-iskopertura tal-fond, kemm jekk permezz ta’ self ta’ flus
 jew titoli, involviment f’pożizzjonijiet derivattivi jew bi kwalunkwe mezz
 ieħor.
 3.
 Il-projbizzjoni stabbilita fil-paragrafu 2 m’għandhiex
 tapplika għas-self għal terminu li ma jiġġeddidx ta’ mhux
 aktar minn 120 jum kalendarju biex tkun ipprovduta likwidità bejn
 is-sejħa għall-kapital kommess u l-wasla tiegħu mingħand
 l-investituri.
 Artikolu 6
 Il-maniġers tal-fondi ta’ kapital ta’
 riskju għandhom jikkummerċjalizzaw l-unitajiet u l-ishma tal-fondi li
 jikkwalifikaw ta' kapital ta’ riskju esklużivament lil investituri li
 jitqiesu li huma klijenti professjonali skont it-Taqsima I tal-Anness II
 tad-Direttiva 2004/39/KE jew jistgħu, meta jintalab hekk, ikunu
 ttrattati bħala klijenti professjonali skont it-Taqsima II tal-Anness II
 tad-Direttiva 2004/39/KE, jew lil investituri oħra meta:
 (a)
 dawk l-investituri l-oħra jimpenjaw li jinvestu
 minimu ta’ EUR 100.000;
 (b)
 dawk l-investituri l-oħra jiddikjaraw
 bil-miktub, f’dokument separat mill-kuntratt li jrid jiġi konkluż
 għall-impenn li jinvestu, li huma mgħarrfa rigward ir-riskji
 assoċjati mal-impenn jew l-investiment previst;
 (c)
 il-maniġer tal-fond ta’ kapital ta’ riskju jwettaq
 valutazzjoni tal-għarfien espert, l-esperjenza u l-għarfien
 tal-investitur, mingħar ma jippreżumi li l-investitur għandu
 t-tagħrif u l-esperjenza dwar is-suq ta’ dawk elenkati fit-Taqsima I tal-Anness II
 tad-Direttiva 2004/39/KE;
 (d)
 il-maniġer tal-fond ta’ kapital ta’ riskju jkun
 żgurat b’mod raġonevoli, fid-dawl tan-natura tal-impenn jew
 l-investiment previst, li l-investitur huwa kapaċi jieħu d-deċiżjonijiet
 tiegħu stess fir-rigward tal-investiment u jifhem ir-riskji involuti u li
 impenn ta’ dan it-tip huwa xieraq għal investitur bħal dan;
 (e)
 il-maniġer tal-fond ta’ kapital ta’ riskju
 jikkonferma bil-miktub li huwa wettaq il-valutazzjoni msemmija fil-punt (c)
 u li l-kundizzjonijiet stabbiliti fil-punt (d) huma sodisfatti.
 Artikolu 7
 Il-maniġers tal-fondi ta’ kapital ta’
 riskju għandhom, fir-rigward tal-fondi li jikkwalifikaw ta' kapital ta’
 riskju li huma jiġġestixxu:
 (a)
 jaġixxu b’ħila, reqqa u kawtela xierqa
 fit-twettiq tal-attivitajiet tagħhom;
 (b)
 japplikaw politiki u proċeduri xierqa biex
 ikunu evitati abbużi li raġonevolment jistgħu jkunu mistennija
 jaffettwaw l-interessi tal-investituri u l-impriżi li jikkwalifikaw fil-portafoll;
 (c)
 iwettqu l-attivitajiet tan-negozju tagħhom
 b’mod li jippromwovu l-aħjar interessi tal-fondi li jikkwalifikaw ta' kapital
 ta’ riskju li huma jiġġestixxu, l-investituri f’dawk il-fondi li
 jikkwalifikaw ta' kapital ta’ riskju li huma jiġġestixxu u
 l-integrità tas-suq;
 (d)
 japplikaw livell għoli ta’ kawtela
 fl-għażla u l-monitoraġġ kontinwu tal-investimenti fl-impriżi
 li jikkwalifikaw fil-portafoll;
 (e)
 ikollhom għarfien u fehim xierqa rigward l-impriżi
 li jikkwalifikaw fil-portafoll li fih jinvestu.
 Artikolu 8
 1.
 Il-maniġers tal-fondi ta’ kapital ta’ riskju
 għandhom jidentifikaw u jevitaw il-kunflitti ta’ interess u, meta dawn ma
 jistgħux ikunu evitati, jiġġestixxu u jimmonitorjaw u, skont il-paragrafu 4,
 jiżvelaw, dawk il-kunflitti ta’ interess sabiex ma jitħallewx
 jaffettwaw ħażin l-interessi tal-fondi li jikkwalifikaw ta' kapital
 ta’ riskju u l-investituri tagħhom u biex jiżguraw li l-fondi li
 jikkwalifikaw ta' kapital ta’ riskju li huma jiġġestixxu jiġu ttrattati
 b’mod ġust;
 2.
 Il-maniġer tal-fond ta’ kapital ta’ riskju
 għandu jidentifika b’mod partikolari dawk il-kunflitti ta’ interess li jistgħu
 jitnisslu bejn:
 (a)
 il-maniġers tal-fondi ta’ kapital ta’ riskju, dawk
 il-persuni li effettivament iwettqu n-negozju tal-maniġer tal-fond ta’
 kapital ta’ riskju, l-impjegati jew kwalunkwe persuna li direttament jew
 indirettament jikkontrollaw jew huma kkontrollati mill-maniġer tal-fond
 ta’ kapital ta’ riskju, u l-fond li jikkwalifika ta' kapital ta’ riskju ġestit
 mill-maniġers tal-fondi ta’ kapital ta’ riskju jew l-investituri f’dawk
 il-fondi li jikkwalifikaw ta' kapital ta’ riskju;
 (b)
 il-fond li jikkwalifika ta' kapital ta’ riskju jew
 l-investituri f’dak il-fond li jikkwalifika ta' kapital ta’ riskju, u fond li
 jikkwalifika ta' kapital ta’ riskju ieħor ġestit mill-istess maniġer
 tal-fond ta’ kapital ta’ riskju jew l-investituri f’dak il-fond li jikkwalifika
 ta' kapital ta’ riskju l-ieħor.
 3.
 Il-maniġers tal-fondi ta’ kapital ta’ riskju
 għandhom iżommu u joperaw arranġamenti organizzattivi u
 amministrattivi effettivi sabiex jikkonformaw mar-rekwiżiti stabbiliti
 fil-paragrafi 1 u 2.
 4.
 Għandhom jiġu żvelati kunflitti ta’
 interess kif imsemmi fil-paragrafu 1, meta l-arranġamenti
 organizzattivi magħmula mill-maniġer tal-fond ta’ kapital ta’ riskju
 biex jidentifika, jevita, jiġġestixxi u jimmonitorja l-kunflitti ta’
 interess ma jkunux biżżejjed biex jiżguraw, b’fiduċja raġonevoli,
 li riskji ta’ ħsara għall-interessi tal-investituri se jkunu evitati.
 Il-maniġers tal-fondi ta’ kapital ta’ riskju għandhom jiżvelaw
 b’mod ċar in-natura jew is-sorsi tal-kunflitti ta’ interess
 lill-investituri qabel iwettqu n-negozju f’isimhom.
 5.
 Il-Kummissjoni għandha tkun tista’ tadotta
 atti ddelegati skont il-miżuri tal-Artikolu 23 u tispeċifika:
 (a)
 it-tipi ta’ kunflitti ta’ interess kif imsemmija
 fil-paragrafu 2 ta’ dan l-Artikolu;
 (b)
 il-passi li l-maniġers tal-fondi ta’ kapital
 ta’ riskju mistennija jwettqu, f’termini tal-istrutturi u l-proċeduri
 organizzattivi u amministrattivi sabiex jidentifikaw, jevitaw,
 jiġġestixxu, jimmonitorjaw u jiżvelaw il-kunflitti ta’ interess.
 Artikolu 9
 Fi kwalunkwe ħin, il-maniġers tal-fondi
 ta’ kapital ta’ riskju għandu jkollhom biżżejjed fondi tagħhom
 stess u jużaw riżorsi umani u tekniċi adegwati u adattati kif
 ikun meħtieġ għall-ġestjoni xierqa tal-fondi li
 jikkwalifikaw ta' kapital ta’ riskju.
 Artikolu 10
 Ir-regoli għall-valutazzjoni tal-assi
 għandhom ikunu stabbiliti fid-dokumenti statutorji tal-fond li
 jikkwalifika ta' kapital ta’ riskju.
 Artikolu 11
 1.
 Il-maniġer tal-fond ta’ kapital ta’ riskju
 għandu jagħmel rapport annwali disponibbli għall-awtorità
 kompetenti tal-Istat Membru ta’ domiċilju għal kull fond li jikkwalifika
 ta' kapital ta’ riskju li jkun ġestit mhux aktar tard minn 6 xhur
 wara t-tmiem tas-sena finanzjarja. Ir-rapport għandu jiddeskrivi l-kompożizzjoni
 tal-portafoll tal-fond li jikkwalifika ta' kapital ta’ riskju u l-attivitajiet
 tas-sena li tkun għaddiet. Dan irid jinkludi l-kontijiet finanzjarji
 awditjati għall-fond li jikkwalifika ta' kapital ta’ riskju. Dan
 għandu jsir skont l-istandards tar-rappurtar eżistenti u t-termini
 miftehma bejn il-maniġer tal-fond ta’ kapital ta’ riskju u l-investituri. Il-maniġer
 tal-fond ta’ kapital ta’ riskju għandu jipprovdi r-rapport
 lill-investituri meta dan jintalab. Il-maniġers tal-fondi ta’ kapital ta’
 riskju u l-investituri jistgħu jiftiehmu bejniethom dwar żvelar
 addizzjonali.
 2.
 Meta l-maniġer tal-fond ta’ kapital ta’ riskju
 jkun meħtieġ jippubblika rapport finanzjarju annwali skont id-Direttiva 2004/109/KE
 tal-Parlament Ewropew u tal-Kunsill[19]
 fir-rigward tal-fond li jikkwalifika ta' kapital ta’ riskju, l-informazzjoni
 msemmija fil-paragrafu 1 ta’ dan l-Artikolu tista’ tkun ipprovduta jew
 separatament jew bħala parti addizzjonali tar-rapport finanzjarju annwali.
 Artikolu 12
 1.
 Il-maniġers tal-fondi ta’ kapital ta’ riskju
 għandhom jinfurmaw lill-investituri tagħhom mill-inqas dwar l-elementi
 li ġejjin qabel id-deċiżjoni tal-investiment tagħhom:
 (a)
 l-identità tal-maniġer tal-fond ta’ kapital
 ta’ riskju u kwalunkwe fornituri ta’ servizzi oħra kuntrattati mill-maniġer
 tal-fond ta’ kapital ta’ riskju fir-rigward tal-ġestjoni tagħhom tal-fondi
 li jikkwalifikaw ta' kapital ta’ riskju, u deskrizzjoni tad-dmirijiet
 tagħhom;
 (b)
 deskrizzjoni tal-istrateġija u l-objettivi
 tal-investiment tal-fond li jikkwalifikaw ta' kapital ta’ riskju, inkluża
 deskrizzjoni tat-tipi tal-impriżi li jikkwalifikaw fil-portafoll u assi
 oħra li fihom jista’ jinvesti l-fond li jikkwalifika ta' kapital ta’
 riskju, it-tekniki li jista’ juża, u kwalunkwe restrizzjoni
 tal-investiment applikabbli;
 (c)
 deskrizzjoni tal-profil tar-riskju tal-fond li
 jikkwalifika ta' kapital ta’ riskju u kwalunkwe riskji assoċjati mal-assi li
 fihom jista’ jinvesti l-fond jew it-tekniki tal-investiment li jistgħu
 jkunu użati;
 (d)
 deskrizzjoni tal-proċedura tal-valutazzjoni
 tal-fond li jikkwalifika ta' kapital ta’ riskju u l-metodoloġija tal-ipprezzar
 għall-valutazzjoni tal-assi, inklużi l-metodi użati
 għall-valutazzjoni tal-impriżi li jikkwalifikaw fil-portafoll;
 (e)
 deskrizzjoni ta’ kif hija kkalkulata
 r-remunerazzjoni tal-maniġer tal-fond ta’ kapital ta’ riskju;
 (f)
 deskrizzjoni tat-tariffi, l-imposti u
 l-ispejjeż kollha u l-ammonti massimi tagħhom li jġarrbu direttament
 jew indirettament l-investituri;
 (g)
 meta tkun disponibbli, il-prestazzjoni storika tal-fond
 li jikkwalifika ta' kapital ta’ riskju;
 (h)
 deskrizzjoni tal-proċeduri li bihom il-fond li
 jikkwalifika ta' kapital ta’ riskju jista’ jibdel l-istrateġija
 tal-investiment jew il-politika tal-investiment tiegħu, jew it-tnejn.
 2.
 Meta l-fond li jikkwalifika ta' kapital ta’ riskju jkun
 meħtieġ jippubblika prospett skont id-Direttiva 2003/71/KE
 tal-Parlament Ewropew u tal-Kunsill[20]
 jew skont il-liġi nazzjonali fir-rigward tal-fond li jikkwalifika ta' kapital
 ta’ riskju, l-informazzjoni msemmija fil-paragrafu 1 ta’ dan l-Artikolu tista’
 tingħata jew separatament jew bħala parti mill-prospett.
 KAPITOLU III
 SUPERVIŻJONI, KOOPERAZZJONI AMMINISTRATTIVA
 Artikolu 13
 1.
 Il-maniġers tal-fondi ta’ kapital ta’ riskju
 li għandhom l-intenzjoni li jużaw id-denominazzjoni "Fond
 Ewropew ta' Kapital ta’ Riskju" għall-kummerċjalizzazzjoni tal-fondi
 li jikkwalifikaw ta' kapital ta’ riskju tagħhom għandhom jinfurmaw lill-awtorità
 kompetenti tal-Istat Membru ta’ domiċilju tagħhom rigward din
 l-intenzjoni u għandhom jipprovdu l-informazzjoni li ġejja:
 (a)
 l-identità tal-persuni li effettivament iwettqu
 n-negozju tal-ġestjoni tal-fondi li jikkwalifikaw ta' kapital ta’ riskju;
 (b)
 l-identità tal-fondi li jikkwalifikaw ta' kapital
 ta’ riskju li l-unitajiet jew l-ishma tagħhom se jkunu
 kkummerċjalizzati u l-istrateġiji tal-investiment tagħhom;
 (c)
 l-informazzjoni dwar l-arranġamenti
 magħmula għall-konformità mar-rekwiżiti tal-Kapitolu II;
 (d)
 lista tal-Istati Membri fejn il-maniġer tal-fond
 ta’ kapital ta’ riskju għandu l-intenzjoni li jikkummerċjalizza kull
 fond li jikkwalifika ta' kapital ta’ riskju.
 2.
 L-awtorità kompetenti tal-Istat Membru ta’
 domiċilju għandha tirreġistra l-maniġer tal-fond ta’
 kapital ta’ riskju biss jekk tkun sodisfatta li
 (a)
 l-informazzjoni meħtieġa skont il-paragrafu 1
 tkun kompluta u
 (b)
 l-arranġamenti nnotifikati skont il-punt (c)
 tal-paragrafu 1 jkunu adattati sabiex ikun hemm konformità
 mar-rekwiżiti tal-Kapitolu II.
 3.
 Ir-reġistrazzjoni għandha tkun valida għat-territorju
 kollu tal-Unjoni u għandha tippermetti lill-maniġers tal-fondi ta’
 kapital ta’ riskju li jikkummerċjalizzaw il-fondi li jikkwalifikaw ta' kapital
 ta’ riskju skont id-denominazzjoni "Fondi Ewropej ta' Kapital ta’ Riskju"
 fl-Unjoni kollha.
 Artikolu 14
 Il-maniġer tal-fond ta’ kapital ta’
 riskju għandu jinforma lill-awtorità kompetenti tal-Istat Membru ta’
 domiċilju meta l-maniġer tal-fond ta’ kapital ta’ riskju jkollu
 l-intenzjoni li jikkummerċjalizza:
 (a)
 fond li jikkwalifika ta' kapital ta’ riskju
 ġdid;
 (b)
 fond li jikkwalifika eżistenti ta' kapital ta’
 riskju fi Stat Membru mhux imsemmi fil-lista msemmija fil-punt (d) tal-Artikolu 13(1).
 Artikolu 15
 1.
 Immedjatament wara r-reġistrazzjoni ta’
 maniġer ta’ fond ta’ kapital ta’ riskju, l-awtorità kompetenti tal-Istat
 Membru ta’ domiċilju għandha tinnotifika l-fatt li l-maniġer
 tal-fond ta’ kapital ta’ riskju huwa rreġistrat lill-Istati Membri
 indikati skont il-punt (d) tal-Artikolu 13(1) u lill-AETS.
 2.
 L-Istati Membri ospitanti indikati skont il-punt (d)
 tal-Artikolu 13(1) m’għandhomx jimponu, fuq il-maniġer tal-fond
 ta’ kapital ta’ riskju rreġistrat skont l-Artikolu 13, xi
 rekwiżiti jew proċeduri amministrattivi fir-rigward
 tal-kummerċjalizzazzjoni tal-fondi li jikkwalifikaw ta kapital ta’ riskju tiegħu,
 u lanqas m’għandhom jirrikjedu xi approvazzjoni
 tal-kummerċjalizzazzjoni qabel isseħħ.
 3.
 Sabiex tkun żgurata l-applikazzjoni uniformi
 ta’ dan l-Artikolu, l-AETS għandha tiżviluppa abbozz ta’ standards
 tekniċi ta’ implimentazzjoni biex tiddetermina l-format tan-notifika.
 4.
 L-AETS għandha tissottometti dan l-abbozz ta’
 standards tekniċi ta’ implimentazzjoni lill-Kummissjoni sa [daħħal
 id-data].
 5.
 Il-Kummissjoni tingħata s-setgħa tadotta
 l-abbozz ta’ standards tekniċi ta’ implimentazzjoni msemmija fil-paragrafu 3
 ta’ dan l-Artikolu skont il-proċedura stabbilita fl-Artikolu 15
 tar-Regolament (UE) Nru 1095/2010.
 Artikolu 16
 L-AETS għandha żżomm database
 ċentrali, pubblikament aċċessibbli fuq l-Internet, li telenka
 l-maniġers tal-fondi ta’ kapital ta’ riskju kollha rreġistrati
 fl-Unjoni skont dan ir-Regolament.
 Artikolu 17
 L-awtorità kompetenti tal-Istat Membru ta’
 domiċilju għandha tissorvelja l-konformità mar-rekwiżiti
 stabbiliti f’dan ir-Regolament.
 Artikolu 18
 L-awtoritajiet kompetenti , f’konformità mal-liġi
 nazzjonali, għandu jkollhom is-setgħat superviżorji u
 investigattivi kollha li huma meħtieġa għat-twettiq tal-funzjonijiet
 tagħhom. B’mod partikolari huma għandhom ikollhom is-setgħa li:
 (a)
 jitolbu l-aċċess għal kwalunkwe
 dokument fi kwalunkwe forma, u li jirċievu jew jieħdu kopja
 tiegħu;
 (b)
 jirrikjedu lill-maniġer tal-fond ta’ kapital
 ta’ riskju li jipprovdi l-informazzjoni mingħajr dewmien;
 (c)
 jirrikjedu informazzjoni mingħand kwalunkwe
 persuna relatata mal-attivitajiet tal-maniġer ta’ fond ta’ kapital ta’
 riskju jew il-fond li jikkwalifika ta' kapital ta’ riskju;
 (d)
 iwettqu spezzjonijiet fuq il-post b'avviż minn
 qabel jew mingħajru;
 (e)
 joħorġu ordni sabiex jiżguraw li l-maniġer
 tal-fond ta’ kapital ta’ riskju jikkonforma mar-rekwiżiti ta’ dan
 ir-Regolament u ma jkomplix jikser dan ir-Regolament.
 Artikolu 19
 1.
 L-Istati Membri għandhom jistabbilixxu
 r-regoli dwar il-miżuri amministrattivi u s-sanzjonijiet applikabbli
 għall-ksur tad-dispożizzjonijiet ta’ dan ir-Regolament u
 għandhom iwettqu l-miżuri kollha meħtieġa biex
 jiżguraw li huma jiġu implimentati. Il-miżuri u s-sanzjonijiet
 previsti għandhom ikunu effettivi, proporzjonati u dissważivi.
 2.
 Sa [24 xahar wara d-dħul
 fis-seħħ ta’ dan ir-Regolament] l-Istati Membri għandhom
 jinnotifikaw ir-regoli msemmija fil-paragrafu 1 lill-Kummissjoni u l-AETS.
 Huma għandhom jinnotifikaw lill-Kummissjoni u l-AETS mingħajr dewmien
 rigward kwalunkwe emenda sussegwenti għalihom.
 Artikolu 20
 1.
 L-awtorità kompetenti tal-Istat Membru ta’
 domiċilju għandha twettaq il-miżuri xierqa msemmija fil-paragrafu 2
 meta maniġer tal-fond ta’ kapital ta’ riskju:
 (a)
 jonqos milli jikkonforma mar-rekwiżiti li
 japplikaw għall-kompożizzjoni tal-portafoll bi ksur tal-Artikolu 5;
 (b)
 jonqos milli jikkummerċjalizza l-fond li
 jikkwalifika ta' kapital ta’ riskju lil investituri eliġibbli bi ksur tal-Artikolu 6;
 (c)
 jonqos milli jirreġistra mal-awtorità
 kompetenti tal-Istat Membru ta’ domiċilju tiegħu bi ksur
 tar-rekwiżiti tal-Artikolu 13.
 2.
 Fil-każijiet imsemmija fil-paragrafu 1 l-awtorità
 kompetenti tal-Istat Membru ta’ domiċilju għandha twettaq
 il-miżuri li ġejjin, kif jixraq:
 (a)
 tipprojbixxi l-użu tad-denominazzjoni "Fond
 Ewropew ta' Kapital ta’ Riskju" għall-kummerċjalizzazzjoni ta’ fond
 li jikkwalifika ta' kapital ta’ riskju wieħed jew aktar tal-maniġer
 tal-fond ta’ kapital ta’ riskju;
 (b)
 tneħħi lill-maniġer tal-fond ta’
 kapital ta’ riskju mir-reġistru.
 3.
 L-awtorità kompetenti tal-Istat Membru ta’
 domiċilju għandha tinforma lill-awtoritajiet kompetenti tal-Istati
 Membri ospitanti indikati skont il-punt (d) tal-Artikolu 13(1) dwar it-tneħħija
 tal-maniġer tal-fond ta’ kapital ta’ riskju mir-reġistru msemmi fil-punt (b)
 tal-paragrafu 2 ta’ dan l-Artikolu.
 4.
 Id-dritt li jkun ikkummerċjalizzat fond li
 jikkwalifika ta' kapital ta’ riskju wieħed jew aktar skont id-denominazzjoni
 "Fondi Ewropej ta' Kapital ta’ Riskju" fl-Unjoni jiskadi b’effett
 immedjat mid-data tad-deċiżjoni tal-awtorità kompetenti msemmija
 fil-punti (a) jew (b) tal-paragrafu 2.
 Artikolu 21
 1.
 L-awtoritajiet kompetenti u l-AETS għandhom
 jikkoperaw ma’ xulxin kull meta jkun meħtieġ għall-finijiet
 tat-twettiq tad-dmirijiet rispettivi tagħhom skont dan ir-Regolament.
 2.
 Huma għandhom jiskambjaw l-informazzjoni u
 d-dokumentazzjoni kollha meħtieġa biex jidentifikaw u jirrimedjaw għal
 kull ksur ta’ dan ir-Regolament.
 Artikolu 22
 1.
 Il-persuni kollha li jaħdmu jew li ħadmu
 għall-awtoritajiet kompetenti jew l-AETS, kif ukoll l-awdituri u l-esperti
 li jingħataw struzzjonijiet mill-awtoritajiet kompetenti, huma marbutin bl-obbligu
 ta’ segretezza professjonali. L-ebda informazzjoni kunfidenzjali li dawn
 il-persuni jirċievu matul it-twettiq tad-dmirijiet tagħhom
 m’għandha tkun żvelata lil xi persuna jew awtorità, ħlief
 f’forma sommarja jew aggregata b’tali mod li l-maniġers tal-fondi ta’
 kapital ta’ riskju u l-fondi li jikkwalifikaw ta' kapital ta’ riskju ma jkunux jistgħu
 jiġu identifikati individwalment, mingħajr preġudizzju
 għall-każijiet koperti mil-liġi kriminali u l-proċeduri
 skont dan ir-Regolament.
 2.
 L-awtoritajiet kompetenti tal-Istati Membri jew
 l-AETS m’għandhomx jinżammu milli jiskambjaw l-informazzjoni skont
 dan ir-Regolament jew liġijiet oħra tal-Unjoni applikabbli
 għall-maniġers tal-fondi ta’ kapital ta’ riskju u l-fondi li
 jikkwalifikaw ta' kapital ta’ riskju.
 3.
 Meta l-awtoritajiet kompetenti u l-AETS
 jirċievu informazzjoni kunfidenzjali skont il-paragrafu 2, huma
 jistgħu jużawha biss fit-twettiq tad-dmirijiet tagħhom jew
 għall-finijiet tal-proċeduri amministrattivi u ġudizzjarji.
 KAPITOLU IV
 DISPOŻIZZJONIJIET TRANŻITORJI U FINALI
 Artikolu 23
 1.
 Il-Kummissjoni tingħata s-setgħa li
 tadotta atti ddelegati soġġetta għall-kundizzjonijiet stabbiliti
 f’dan l-Artikolu.
 2.
 Id-delegazzjoni tas-setgħa msemmija fil-paragrafu 3
 tal-Artikolu 2 u l-paragrafu 5 tal-Artikolu 8 għandha tingħata
 lill-Kummissjoni għal perjodu ta’ erba’ snin mid-data tad-dħul fis-seħħ
 ta’ dan ir-Regolament. Il-Kummissjoni għandha tfassal rapport fir-rigward
 tad-delegazzjoni tas-setgħa sa mhux aktar tard minn disa’ xhur qabel tmiem
 il-perjodu ta’ erba’ snin. Id-delegazzjoni tas-setgħa għandha tkun
 estiża taċitament għal perjodi tal-istess tul, sakemm
 il-Parlament Ewropew jew il-Kunsill ma jopponux tali estensjoni mhux aktar tard
 minn tliet xhur qabel it-tmiem ta’ kull perjodu.
 3.
 Id-delegazzjoni tas-setgħa msemmija fil-paragrafu 3
 tal-Artikolu 2 u l-paragrafu 5 tal-Artikolu 8 tista’ tkun
 irrevokata fi kwalunkwe ħin mill-Parlament Ewropew jew mill-Kunsill.
 Deċiżjoni ta’ revoka għandha ttemm id-delegazzjoni
 tas-setgħa speċifikata f’dik id-deċiżjoni. Hija
 għandha tidħol fis-seħħ fil-jum wara l-pubblikazzjoni
 tad-deċiżjoni f’Il-Ġurnal Uffiċjali tal-Unjoni Ewropea
 jew f’data aktar tard speċifikata hemmhekk. Hija m’għandhiex
 taffettwa l-validità ta’ xi att iddelegat diġà fis-seħħ.
 4.
 Malli tadotta att iddelegat, il-Kummissjoni
 għandha tinnotifika simultanjament lill-Parlament Ewropew u lill-Kunsill.
 5.
 Att iddelegat adottat skont il-paragrafu 3 tal-Artikolu 2
 jew il-paragrafu 5 tal-Artikolu 8 għandu jidħol
 fis-seħħ biss jekk ma tkun ġiet espressa l-ebda
 oġġezzjoni mill-Parlament Ewropew jew mill-Kunsill f’perjodu ta’
 xahrejn min-notifika ta’ dak l-att lill-Parlament Ewropew u lill-Kunsill jew
 jekk, qabel l-iskadenza ta’ dak il-perjodu, il-Parlament Ewropew u l-Kunsill
 ikunu t-tnejn għarrfu lill-Kummissjoni li huma mhux se
 joġġezzjonaw. Dak il-perjodu għandu jiġi estiż
 b’xahrejn b’inizjattiva tal-Parlament Ewropew jew tal-Kunsill.
 Artikolu 24
 1.
 Sa mhux aktar tard minn erba’ snin wara d-data
 tal-applikazzjoni ta’ dan ir-Regolament, il-Kummissjoni għandha tirrevedi
 dan ir-Regolament. Ir-reviżjoni għandha tinkludi stħarriġ ġenerali
 tal-funzjonament tar-regoli f’dan ir-Regolament u l-esperjenza miksuba
 fl-applikazzjoni tagħhom, inklużi:
 (a)
 il-punt sa fejn id-denominazzjoni "Fond
 Ewropew ta' Kapital ta’ Riskju" intużat mill-maniġers tal-fondi
 ta’ kapital ta’ riskju fi Stati Membri differenti, kemm fuq bażi nazzjonali
 kemm fuq bażi transkonfinali;
 (b)
 l-ambitu ta’ dan ir-Regolament, inkluż
 il-livell minimu ta’ EUR 500 miljun.
 2.
 Wara konsultazzjoni mal-AETS il-Kummissjoni
 għandha tissottometti rapport lill-Parlament Ewropew u lill-Kunsill
 akkumpanjat, jekk ikun xieraq, minn proposta leġiżlattiva.
 Artikolu 25
 Dan ir-Regolament għandu jidħol
 fis-seħħ fl-għoxrin jum wara dak tal-pubblikazzjoni tiegħu
 f'Il-Ġurnal Uffiċjali tal-Unjoni Ewropea. Huwa għandu
 japplika mit-22 ta’ Lulju 2013, ħlief għall-paragrafu 3
 tal-Artikolu 2 u l-paragrafu 5 tal-Artikolu 8, li għandhom
 japplikaw mid-data tad-dħul fis-seħħ ta’ dan ir-Regolament.
 Dan ir-Regolament għandu jorbot
 fl-intier tiegħu u japplika direttament fl-Istati Membri kollha.
 Magħmul fi Brussell,
 Għall-Parlament Ewropew Għall-Kunsill
 Il-President Il-President
 [1] Skont l-aħħar servej
 tal-Bank Ċentrali Ewropew (BĊE) fejn aktar minn 50 % tal-SMEs
 fiż-żona tal-ewro fil-kampjun irrapurtaw żieda fir-rati
 tal-imgħax imposti mill-banek u l-issikkar ġenerali tal-istandards
 tal-kreditu għas-self bankarju lill-SMEs.
 [2] Fl-aħħar servej (09/2010 –
 02/2011) imwettaq mill-Bank Ċentrali Ewropew (BĊE) u żviluppat
 flimkien mal-Kummissjoni Ewropea dwar l-aċċess
 għall-finanzjament tal-SMEs fiż-żona ewro, madwar 15 %
 tal-SMEs fil-kampjun ikkwotaw "l-aċċess
 għall-finanzjament" bħala l-problema l-aktar urġenti
 tagħhom u dan ma nbidilx meta jitqabbel ma’ servejs preċedenti. http://www.ecb.europa.eu/pub/pdf/other/accesstofinancesmallmediumsizedenterprises201104en.pdf?b704f6b228e071bea9507d7569412805
 [3] Sors: stimi
 tal-Assoċjazzjoni Ewropea tal-Ekwità Privata u l-Kapital ta' Riskju (EVCA)
 tal-2011.
 [4] http://ec.europa.eu/europe2020/index_en.htm,
 3 ta’ Marzu 2010, u rrikonoxxuti wkoll fi ħdan l-Unjoni
 Innovattiva, http://ec.europa.eu/research/innovation-union/index_en.cfm?pg=keydocs
 6 ta’ Ottubru 2010.
 [5] http://ec.europa.eu/internal_market/smact/docs/20110413-communication_en.pdf
 13 ta’ April 2011
 [6] http://ec.europa.eu/commission_2010-2014/president/news/speeches-statements/pdf/20111012communication_roadmap_en.pdf
 [7] Il-kapital ta' riskju jkopri tliet tipi ta’ finanzjament: (i) investiment informali minn investituri
 privati (business angels), (ii) kapital ta' riskju u (iii) swieq tal-ekwità
 speċjalizzati fl-SMEs u kumpaniji ta’ tkabbir kbir.
 [8] Rapport Finali ta’ RCAP tal-2003: http://ec.europa.eu/internal_market/securities/riskcapital/index_en.htm
 [9] http://ec.europa.eu/internal_market/investment/venture_capital_en.htm
 [10] ĠU C , , p. .
 [11] ĠU C ...p...
 [12] ĠU C , , p. .
 [13] ĠU L 302, tas-17.11.2009, p. 32.
 [14] ĠU L 174, tal-1.7.2011, p.1.
 [15] ĠU L 145, tat-30.4.2004, p. 1.
 [16] ĠU L 331, tal-15.12.2010, p. 84.
 [17] ĠU L 281 , tat-23.11.1995 p. 31.
 [18] ĠU L 8, tat-12.1.2001, p. 1.
 [19] ĠU L 390, tal-31.12.2004, p. 38.
 [20] ĠU L 345, tal-31.12.2003, p. 64.


type: wikipedia

text:
I este a noua literă din alfabetul latin și a unsprezecea din alfabetul limbii române.
 În limba română această literă notează o vocală închisă anterioară nerotunjită notată fonetic cu simbolul (ca în cuvântul ficat), o consoană sonantă palatală cu simbolul fonetic (ca în cuvântul fiară) sau un i final nesilabic (ca la sfârșitul cuvântului pești).
 I reprezintă, în sistemul cifrelor romane, numărul 1.
 Istorie
 Alfabetul latin
 I